recursal/SuperWikiNEXT-32B huggingface dataset:
《**小孩不笨2**》（英文：**I Not Stupid Too**），係星加坡新傳媒電視2006年製作嘅電視連續劇，延續同名電影劇情。故事講述三個學生嘅家庭壓力，探討嘅係星加坡教育制度弊病，包括星加坡學生唔重視華語問題等。故事以滑稽嘅方式表達普遍家長對仔女嘅錯誤管教方式，並透過兩個中學生（楊學謙、成才）嚟表現出少年人喺青春期嘅戀愛情節同反叛期嘅心理。

劇情簡介
----

自從劉成才嘅爸爸過身之後，成才返到學校讀書，佢下定決心努力讀書，回報爸爸嘅愛。喺符老師嘅鼓勵之下，佢亦參加咗學校嘅武術學會，正面噉發揚中華武術。

Tom（楊學謙）同埋Jerry（楊學強）兩兄弟嘅屋企亦有咗變化，爸爸Steven被派去上海工作，媽媽秀梅辭咗雜誌編輯嘅工作，做特約記者，以方便自己喺屋企照顧兩個仔同奶奶，母兼父職嘅佢面對教育仔女嘅問題，婆媳相處上，有時亦會遇到頗為困難嘅問題。

成才將組屋出租，賺取零用錢，Tom邀請成才喺佢屋企度住。成才唔想寄人籬下，亦擔心Tom嘅媽媽唔鍾意佢。於是，Tom嘅細佬Jerry開始出主意，設局令到媽媽答應呢件事。點知事情弄巧反拙，鬧出笑話，好彩已經受感動嘅秀梅，最後邀請成才一齊住，令到成才無限感激。

屋企多咗一個冇關係嘅成員，摩擦自然就多咗。首先，女傭Yati對成才大細超，陽奉陰違，唔肯幫成才清理房間、洗衫，唔單止睇唔起成才，亦將做錯嘅事推到成才身上，令佢成日俾人屈。嫲嫲愛孫心切，對成才雖然亦疼愛，都難以避免大細超，好嘅嘢都留畀自己嘅孫，導致Tom對嫲嫲不滿，嫲孫起咗爭執。懂事之後就冇同女人相處過嘅成才，束手無策，好彩學校嘅年輕老師郝樂天傳授同女人相處嘅秘笈，先至令到Tom同成才慢慢開啟咗佢哋嘅心。

郝樂天老師係E世代人類，活潑開朗，同班學生都冇鴻溝，提倡賞識教育嘅佢，最唔鍾意說話傷害人。學校裏面嘅英文Miss陳潔對佢有好感，擺明追求佢，唔識得拒絕人嘅郝樂天非常為難，甚至請班學生幫忙向陳潔表態，點知重搞到陳潔更誤會郝樂天亦都對佢有意思。

一向古板嘅符大炳老師同郝老師頻密接觸之後，亦受到郝老師嘅影響，開始接受新事物，更體會到賞識、器重一個人嘅爆發力。符老師毛遂自薦義務幫忙為Jerry同成才補習華文，經常到Jerry屋企。秀梅同符非常投契，成為咗好朋友，符更時常幫忙處理楊家男人做嘅粗重事務。時常到Jerry屋企嘅老闆娘，成才嘅監護人對嫲嫲危言聳聽，誤會秀梅同符老師關係親密，搞咗一場小風波，好彩得到班細路嘅幫忙，先至得以平息。

班上同學晶晶活潑可愛，令到Tom同成才都情不自禁鍾意咗佢。有性格嘅晶晶對佢哋兩個都唔係太有意思。好奇嘅Jerry無意中發現咗成才對晶晶嘅情意，成才亦知道原來Tom亦鍾意晶晶。兩個好朋友，開始互相嫉妒，友誼面臨考驗。最後兩個決定各自向晶晶表態，結果佢哋發現原來自己自作多情，晶晶只將佢哋當作好朋友。晶晶話佢兩個知，佢哋重讀緊書，應該專心放喺學業上，要出招比劃，應該放喺學習場上，唔好枉廢青春歲月。令到Tom同成才兩個非常感動，決心努力讀書。

出面網頁
----

* 小孩不笨2官方網址
一齊燒嘢食
**燒嘢食**（粵拼：siu1 je5 sik6；英文：**Barbecue**，又叫 **BBQ**，讀音似粵拼：bi1 bi1 kiu1）係一種煮食方法，通常認為係人類最原始嘅煮食方式，一般嚟講，燒嘢食係將啲嘢食放喺火上面燒熟，喺現代社會，由於有多種用火嘅方式，燒烤方式亦逐漸多元化，發展出各式燒烤爐、燒烤架、燒烤醬等。燒嘢食亦成為一種社交聚會休閒娛樂方式或者係生意。一個人燒嘢食喺現代社會係好少見，無論喺亞洲、美洲、歐洲等，燒嘢食通常係細至家庭，大至學校嘅集體活動。

由於肉類喺燒嗰陣會產生煙霧，燒嘢食通常都喺戶外進行。但煙霧可以用強力通風將佢大幅減少，因此亦有餐廳發展出室內燒烤嘅型式，喺亞洲例如日本、韓國、台灣、泰國等地方，稱之為燒肉店，亦即係喺枱中間有燒烤架，枱上面有強力抽風機，喺燒烤架上面放無煙木炭，網架或欄架畀客人自己將生肉燒熟嘅方式。

古今分別
----

### 之前

當人類重係晌捕獵同採摘野果充飢嘅時代，一切幾乎都係即食。士多啤梨蘋果橙係，飛禽走獸殺咗返嚟都係生食，停留晌茹毛飲血嘅階段。當人類發現鑽木可以取火，就開始利用火嚟改善生活，好似照明、取暖以及煮食等等。由於冇任何裝嘢嘅砂煲罌罉，一切都係用手又或者用樹枝代手去做。搵啲柴同葉返嚟去起火，用樹枝木棍直接拮住啲啱啱打返嚟嘅豬牛羊等等肉類，直接同火接觸，燒到佢出煙變色熟晒，食得，就係古代嘅燒烤，其實同家陣三五成群郊野燒嘢食好似，不過用具同玩法當然先進好多。

### 而家

好多燒味
烤羊肉串
今時今日，燒嘢食唔再係醫肚咁簡單。燒嘢食成為飲食業中其中一門最撈得起嘅生意。世界各地發展出好多具備當地風格，各有所長嘅燒烤類型。韓燒、港式燒味、東南亞串燒等等都好受大眾歡迎。而且，古代燒烤通常一個人搞掂，為滿足生存必需充飢，食完就算。家陣啲人燒嘢食啱啱相反，一個人無論去郊外定係入餐廳燒嘢食都唔常見，因為除咗醫肚，好多時喺為咗聯誼，係人類社會一種人際交流活動。都市人會約埋去燒烤餐廳唰餐勁，鄉郊居民會叫埋鄰居老友嚟開個燒烤大會，邊食邊吹水，都見到燒嘢食呢件事晌現代嘅轉變同功能轉換。有得食有得玩有意義，一舉幾得。

燒嘢食用嘅嘢
------


**火**：燒嘢食一定要起火。一般郊遊/沙灘，又或者街邊串燒檔，用燒烤爐燒嘢食主要都係用炭，或者執啲乾柴嚟燒。起火過程叫透爐或者起爐，炭唔係咁容易燒得着，要視乎每個人嘅經驗。餐廳就方便得多，燒嘢食甚至唔再一定見到火。利用電或煤氣爐加熱鐵板，一樣可以整熟板上食物。例如：韓燒。

**架生**：露天燒烤一般係用燒烤叉，喺燒嘢食之前用水洗或插沙，之後燒一燒，再用紙抹，作為清潔程序。坐地式燒烤爐就用長鐵夾，放食物放喺烤架上面燒熟，之後直接分畀食客。用嚟食嘢嘅架生通常都用即棄餐具，例如：筷子、刀、叉或者用手，裝嘢食用紙碟或碗。若果著重環保，可以帶備非即棄餐具。

各地燒嘢食用咗好多唔同嘅架生，港式燒乳豬用大鐵鈎，都係因應件嘢食大細而發展出嚟。

**燒**：燒到差唔多食得嗰陣，有人鍾意加蜜糖或者燒烤醬，帶出食物嘅香味。有啲比較難熟嘅食物會用錫紙包住然後放喺炭執邊煨同烘，例如：金菇牛肉、番薯、粟米等，大概到中段開封就食得。不過由於火力大細好難控制，同埋睇唔到裏面，好多時拆開嗰陣啲嘢食有機會燶咗。錫紙包嘅燒法可以加入較多調味料，例如：豉油、蒜頭、BBQ醬等。有另外一啲方法會將食物用半個人咁高嘅鐵叉拮起，然後喺啲火隔離唔停噉轉，係要令到每一部份嘅肉都均勻受熱。

**食物**：燒嘢食多數都係肉類：香腸、丸：牛丸、貢丸、魚蛋、蝦。其他生肉例如：雞翼、牛扒、雞扒、豬扒、羊扒、其他魚蝦海鮮等。一般街邊肉食店都有啲已經醃好，買嚟可以即燒嘅肉食。非肉食類嘢食通常有麵包、棉花糖、粟米、番薯、冬菇等。菜都可以用錫紙包住嘅煨。

餐廳以開放自助嘅形式任揀任攞，食物選擇都係大同小異。

**水**：飲品係必需嘅，用嚟解渴，而食飽之後又可以用嚟淋熄爐火。

燒嘢食地方
-----

烏魯木齊兩個人做緊羊肉串燒。
歐美嘅人經常會晌屋企個花園度搞燒嘢食，叫埋三五知己隔離鄰舍一齊嚟聯誼。由於地方大，十幾廿人邊食邊玩邊吹水，悠悠閒閒過個歡樂下晝，非常寫意。

好似香港呢啲太細嘅地方，搵個後園燒嘢食唔係咁容易。唔少私人樓個天台都畀住客租嚟燒嘢食，而政府晌唔少沙灘同郊野公園都整咗好多石造嘅燒烤爐，畀市民燒嘢食。市民拎齊架生，先到先得，等到個爐就有得你燒。大時大節，免費爐例必供不應求。有啲有公眾爐嘅地方會有私人營業嘅燒烤檔，齋提供鐵架爐租畀人，不過收費幾揦脷，大節日更加會坐地起價，比閒日高一到兩倍不等，重要限制時間。

近年有新興燒烤樂園湧現，晌一啲位置離市區幾遠，但係風景幾正嘅地方開設一大個燒烤場。裏面提供所有嘢食同架生，重有玩嘅嘢，好似足球直播、麻雀耍樂等等，畀錢就有得玩有得食，成為好多家庭聚會或者集體活動嘅去處。

串燒好味抵食，晌各地嘅露天市集或食街都見到串燒檔開到成行成市。串燒流行令到市區任何一條街邊都變成燒嘢食嘅地方。

晌露天地方燒嘢食，好處係啲煙可以自然散走，唔會搞到一陣味。不過時下好多餐廳經營各國嘅燒烤菜，令到燒嘢食可以登堂入室。食客可以嘆住冷氣，自己一邊燒一燒食，又或者職員燒，顧客食。燒嘢食經已唔再一定搞到周身汗污糟邋遢，而係一年四季都可以舒舒服服。燒烤餐廳較常見係做韓燒，皆因佔地唔多，一個場可以開多幾圍。而且晌鐵板中間放個爐做埋打甂爐更係越嚟越普遍，令食客有雙重嘅享受。

睇埋
--

* 燒焗

參考
--

* 香港燒烤露營指南，李日陽，萬里機構 ISBN 962-14-2347-3

出面網頁
----

* 短線遊：郊野公園BBQ唔使帶炭 壹蘋果網絡
* 港式燒烤（英文）
* 港式燒烤嘅樂趣（英文）
* 港台中秋小不同
絲襪奶茶
凍奶茶
冰鎮奶茶
**絲襪奶茶**（粵拼：si1 mat6 naai5 caa4）係具有香港特色嘅一種奶茶，係香港人日常下午茶（同早餐）常見嘅嘢飲。基本上，喺香港茶餐廳供應嘅奶茶都係用「絲襪奶茶」嘅方式泡製。

起源
--

由英國開始喺香港嘅殖民統治，英國人就將「下午茶」呢個概念帶到香港。同一般華人喺朝早飲茶嘅習慣唔同：西方人習慣喺下晏三點左右，食晏到放工中間嘅一段時間，除咗享受西茶，再配啲甜品。由於錫蘭出產嘅紅茶味道較好而價錢又平，所以錫蘭紅茶喺香港好流行。西方人飲茶習慣加牛奶同糖，令茶入口更香更滑，咁樣成為咗香港奶茶嘅基本。

製法
--

所謂「絲襪奶茶」，係將煮好嘅紅茶用一個棉線網先行過濾，作用除咗隔走茶渣之外，亦令紅茶更香滑，然後再加入淡奶同糖。傳統嘅港式絲襪奶茶用淡奶加入煲好嘅錫蘭紅茶。原創人（蘭芳園茶餐廳林木河先生）用特製白布袋，但而家大部分人都會用一個棉紗網鑲喺一個金屬框架度。

由於棉紗網經奶茶浸泡，網顏色同絲襪好接近，因此叫做「絲襪奶茶」，「絲襪」係女性用尼龍襪褲嘅俗稱（尼龍未面世前絲襪乃係用絲綢織成，而且多數係長筒絲襪），多數係肉色，收縮時呈咖啡色，第二次世界大戰後由美國傳入，初期叫「原子襪」，「蘭芳園」大牌檔伙計將煮沸茶水倒入過濾網，上下拉動以加速茶水濾出，手法熟練誇張，狀似做秀，引人注目，係港式茶餐廳製作奶茶一大特色。過濾網染上奶茶，形狀顏色似尼龍襪褲，食客講笑叫做為「絲襪奶茶」，並唔係用絲襪做為濾網來過濾嘅。

用來沖奶茶嘅錫蘭高地紅茶分為粗茶同幼茶兩種，餐廳透過控制粗幼茶嘅份量，就可以改變沖出來嘅奶茶嘅香味、色澤同濃度。一般茶餐廳會用一至兩種碎紅茶做主，攞佢嘅茶色同濃味，再配搭較高級嘅立頓錫蘭紅茶以帶出茶香。 

沖茶時先將紅茶放入尼龍網度，然後將網浸入巨型水煲度，並用鉤將網鉤喺水煲嘅邊沿。將茶燜喺茶煲入面幾分鐘後（叫做焗茶），將茶倒落另一茶壺度，來回倒幾次（叫做撞茶）。最後倒入已放入淡奶嘅杯度。

絲襪奶茶嘅品質以入口幼滑延綿為好，能有適當嘅「厚度」（body）。而厚度係主要由淡奶嘅濃淡度所決定，奶脂濃度足夠時，奶茶就會喺表面凝結成啡色嘅奶衣，擁有呢樣厚度嘅奶茶就係所謂嘅「掛杯奶茶」。

至於將奶茶做成凍奶茶（冰奶茶）有三種方法：

* 以往喺製冰機唔流行嘅年代，係先將奶茶倒入玻璃樽度，再放到雪櫃度慢慢雪凍，但係呢種做法已經好少見到。
* 而家大部份嘅凍奶茶係透過喺奶茶加入冰塊來達到降溫嘅效果，缺點係慢慢溶解嘅冰塊會將奶茶原本嘅味道沖淡。
* 第三種方法係用「恆溫水浴」嘅概念，將已有奶茶嘅茶杯放入一個有冰水同冰塊嘅容器度，奶茶就可以由頭到尾保持冰凍同濃度，呢種做法嘅奶茶叫做「冰鎮奶茶」。

參考
--

1. 1 2  〈識飲識食幼滑如絲 • 絲襪奶茶〉. 《壹蘋果車網》. 2005-01-31. 原著喺2014-08-28歸檔. 喺2011-05-10搵到.

睇埋
--

* 茶走

出面網頁
----

* 港式奶茶列香港非物質文化遺產。2013年6月9號。香港政府新聞網
* 18歲港少年榮登港式奶茶王。2011年8月13號。壹蘋果專題
* 傳說中的絲襪奶茶是咋做出來的。2011年1月6號。搜狐新聞網站
* 地道文化 絲襪奶茶始祖 公開沖茶秘技。2006年10月13號。蘋果日報網站
* 2006年9月8號星期五，明報第D5版：絲襪奶茶所用的是港幣5元一個的棉紗網，不是絲襪網又不是尼龍網。此棉質網每個可用約1星期。
搵緊荃灣嘅燈籠洲嘅話，請睇〈**燈籠洲 (荃灣)**〉。
燈籠洲，爲時一九四八年
北京條約有寫燈籠洲
**燈籠洲**（**Tang Lung Chau**），亦叫**奇力島**（**Kellett Island**），又寫**吉列島**、**加列島**，係香港一島，喺東角對出，現已同香港填地相連，歸入東區，西面就係灣仔區，響銅鑼灣北便海面。

香港官方地圖入便，燈籠洲英文叫**Kellett Island**，得自英國水師量地官Kellett。

香港開埠之後，燈籠洲成為英軍軍火庫。一九五五年銅鑼灣避風塘嗰陣，已經有海堤由波斯富街駁去島度。一九六三年，燈籠洲對岸香港島，起咗燈籠洲街市，喺渣甸坊度。由於後尾填地起咗好多樓，街市同島亦不復相望。

一九六九年，因為起香港海底隧道港島入口填海工程，燈籠洲沒入香港島。而家起咗香港遊艇會、香港警官俱樂部同理香港海底隧道港島入口。

一九九一年，香港遊艇會改建，地底發現個陶罐，裝咗二千幾個隋、唐同埋宋代錢幣，顯示過千年前，就有商船漁戶，停居島上，而家島冇人住。

睇埋
--

* 奇力山
* 雞籠灣（Kellett Bay）

出面網站
----

* 銅鑼灣奇力島地圖

| * 睇
* 傾
* 改
香港連地島 |
| --- |
| 香港島 | 燈籠洲 | 香港特別行政區區旗 |
| 九龍 | 元洲 ·  昂船洲 ·  林士石 ·  海峽石 ·  海心島 |
| 新界東 | 白沙頭 ·  東頭洲 ·  元洲仔 ·  圓洲角 ·  佛堂洲 ·  鐵篸洲 ·  糧船灣洲 ·  勒加洲 |
| 新界西 | 欖洲 ·  洲仔 ·  牙鷹洲 ·  青洲 ·  芒洲 ·  老鼠洲 |
| 睇埋：香港嘅島 |
多倫多公車局巴士發嘅轉車證
多倫多地下鐵發嘅轉車證
**轉車證**（英文：**transfer**，英文讀音：/ˈtransfɚ/）喺一啲地方，例如美國同加拿大，係一種類似車飛嘅嘢，目的係證明你幾時上車（日子同時間，亦可能有其他資料，例如上車地點、行車方向、路綫名或者路綫號碼等等），等轉車嗰陣司機或者稽查員知道你已經畀咗錢或者有免費轉乘優惠，唔再收你第二次錢。

雖然話轉車證上面有齊資料，但係唔表示啲資料係畀人睇嘅，可能要搵部機先讀得出都未定，亦可能部分資料係司機先識睇。

同車飛嘅分別
------

轉車證同車飛概念上好似，有時亦可以係同一樣嘢，例如有啲地方會喺張車飛度打齊相關資料，張飛就變成轉車證；例如 YRT Viva 就曾經用過咁嘅方法。

不過車飛同轉車證亦未必係同一樣嘢；例如喺多倫多公車局，如果用車飛畀錢，就要擺低張車飛，然後換張轉車證，車飛唔可以當轉車證用。

其他限制
----

用轉車證通常有時限，但係亦可以有其他限制。例如多倫多公車局嘅轉車證，限制係喺合理嘅時限之內，相同方向搭一程車，喺 ｢轉車地點｣（transfer point）轉車，唔准 ｢停｣（stopover），但係其實呢個限制入面大部分嘅字眼都從來冇定義過，司機可以隨意屈個乘客車程太長、唔係同一方向、喺錯嘅巴士站轉車、去咗第度等等，好多方法可以迫個乘客畀兩次錢。

攷
-

1. ↑  Dewolf, Christopher (December 7, 2007). "Montreal vs. Toronto: Battle of the bus transfers!". *Spacing* (加拿大英文). 喺2023年7月4號搵到.
2. ↑  "Transfers" (加拿大英文). Toronto Transit Commission. 喺2023年7月4號搵到.

|  |  |
| --- | --- |
| Stub icon | 呢篇**轉車證**係仲未搞掂嘅楔位文。歡迎幫維基百科擴寫佢。睇 • 論 • 改 • 歷 |
《Beowulf》
《**Beowulf**》，用粵音漢字大致拼佢個音嘅話，可以譯做**卑奧胡夫**bei1 ou4 wu4 fu1，係一首用古英文寫嘅史詩，用北歐神話做題材，長3,182行，約莫喺975年到1025年之間寫好。

情節
--

### 第一戰

### 第二戰

### 第三戰

故仔最後一章講到主角 Beowulf 成為咗國王，佢嘅統治帶嚟咗 50 年咁耐嘅和平，不過有日，佢族人當中有個奴隸由隻巨龍嘅竇度偷走咗一隻用金造嘅杯，隻巨龍好嬲，仲由佢個竇度行出嚟周圍噴火，將佢經過嘅地方嘅一切冚唪唥燒成灰；身為國王嘅 Beowulf 帶住佢手下嘅戰士到場，經過一輪戰鬥，Beowulf 同佢嘅手下成功打低隻巨龍，但 Beowulf 喺戰鬥途中畀巨龍咬中中毒身亡；故仔最後就講 Beowulf 啲族人厚葬 Beowulf，仲喺海邊起咗座墳塚嚟紀念佢。

睇埋
--

* 惡龍
* 英雄
* 《魔戰王：貝奧武夫》

攷
-

1. ↑  Stanley, E. G. (1981). "The date of Beowulf: some doubts and no conclusions". In Chase, Colin (ed.). *The Dating of Beowulf. Toronto Old English Series*. Vol. 6. Toronto: University of Toronto Press. pp. 197-212.
2. ↑  "*Beowulf*" (PDF). South Africa: MU. Archived from the original on 24 March 2014.

|  |  |
| --- | --- |
| Stub icon | 呢篇**Beowulf**係仲未搞掂嘅楔位文。歡迎幫維基百科擴寫佢。睇 • 論 • 改 • 歷 |
倫文敘
**倫文敘**（1467年—1513年），係明朝立國一百幾年後廣東出嘅第一個狀元，出身貧寒但幾有文才，係個神童，有「**鬼才倫文敘**」之稱。

屋企
--

倫文敘正室（大婆）姓區，順德陳村人，側室姓鄺。

作品
--

### 《百鳥歸巢》

佢最經典嘅作品《**百鳥歸巢**》係佢十三歲嗰年有次鄉紳請佢幫蘇東坡真跡名畫「百鳥歸巢圖」題詩寫嘅：

|  |  |  |
| --- | --- | --- |
| 『 | 天生一隻又一隻；
三四五六七八隻。
鳳凰何少鳥何多；
啄盡人間千萬石！ | 』 |

*註：詩中頭兩句 1 + 1 + 3 x 4 + 5 x 6 + 7 x 8 = 100 呼應題《**百**鳥歸巢》*

倫文敘重解釋：「百鳥歸巢圖，巢、朝字同音，整篇文意是說，忠良賢士不多，奸佞當朝，搜括民脂民膏，以致民不聊生。」

### 《倫文叙全集》

佢嘅古仔同啲詩（包括鹹詩）寫咗響一本叫《**倫文叙全集**》嘅民間傳奇。

### 其他風趣幽默之作

先生放學我回家，  

撞見天門富貴花，  

將相公侯從此出，  

還稱此地最榮華。  
  

先生放學我回家，  

看見天門大打開，  

王侯將相由此出，  

探花榜眼狀元來。  
  

先生放學我回歸，  

姑娘攔路把詩題，  

三個姑娘六個奶，  

四個姑娘八片雞。  
  

先生放學我回歸，  

姑娘攔路把詩題，  

三個姑娘奶奶相，  

四個姑娘狀元妻。  
  
  

先生放學我回來，  

睇見天門大打開，  

自古帝王由此出，  

探花榜眼狀元來。

香港嘅公共圖書館重有一本講到佢好好打嘅小說。

黃大仙靈簽75簽《**倫文叙分妻**》
-------------------

黃大仙靈簽就有支75簽下下簽由倫文叙做主角。籤文：

|  |  |  |
| --- | --- | --- |
| 『 | 婚姻豈可厭家貧
文叙夫妻兩拆分
一旦首登龍虎榜
戲妻樓墜自亡身 | 』 |

出面網站
----

* 鳥非鳥，一則傳說 - 昌爸工作坊



  


|  |  |
| --- | --- |
|  | 呢篇同中國人相關係楔位文。歡迎幫維基百科擴寫佢。睇 • 論 • 改 • 歷 |
**陳國強**（英文：**James Chan**；1966年12月14號—）係香港沙田區議會錦濤嘅區議員（第五屆），政治立場屬香港本土派，有「新東第一刺客」之稱。

從政
--

陳國強喺2010年香港立法會地方選區補選新界東選區頭一次參選，目的係要狙擊辭職再參選嘅社民連梁國雄，最後雖然得7,310票，但夠3%票攞得返保證金。2012年香港立法會選舉佢再選新界東，而目的係反對建制派，得2,327票攞唔返保證金。到2015年香港區議會選舉，陳國強喺沙田區錦濤選區參選，最後有2,592票打贏連任兩屆嘅民建聯楊文銳。

2016年6月，陳國強宣布代表香港本土派循區議會（第二）功能界別（超級區議會）參加立法會選舉。但佢未能攞到足夠提名，無得循呢個功能界別參選。

7月29號，佢宣布放棄競逐超級區議會議席，當時攞到12張提名票。同日，佢突然宣布同梁金成（金金大師）合組名單喺新界東選區出選。其後，陳國強主動致函選舉主任表達政治主張，被判定提名無效，名單剩低梁金成同邱文勁。

2019年，陳國強、陳天俊兩仔爺一齊參選第6屆香港區議會選舉嘅沙田錦濤選區，不過，陳國強喺10月17號宣佈退選，至於佢個仔陳天俊就未能成功接棒，喺隨後嘅選舉輸畀獨立民主派（馬鞍山守護線）許立燊。

參考
--

1. ↑  〈蘋果日報：【立會選舉】陳國強宣佈選超區 本民前青政均撐場〉. 原著喺2016年6月21號歸檔. 喺2017年8月6號搵到.
2. ↑  一張傳單打殘民建聯 陳國強：沙田是正義之地！

​



|  |  |
| --- | --- |
|  | 呢篇同香港政治人相關係楔位文。歡迎幫維基百科擴寫佢。睇 • 論 • 改 • 歷 |
英國國土安全部喺假戰期間使用嘅海報
**假戰**（英文：Phoney War），**怪戰**（法文：Drôle de guerre），又叫**靜坐戰**（德文：Sitzkrieg），係指1939年9月到1940年4月之間，英法雖然因為納粹德國入侵波蘭所以宣戰，但係實際上雙方得極輕微嘅軍事衝突。

呢段期間雙方有小規模嘅空中同海上嘅衝突，英國開始將遠征軍調去法國，法國就開始進行一啲動員嘅工作。1940年初法國有14個師防守馬奇諾防線，同時有80個師喺後方支援，英國陸續增援到9個師嘅部隊到咗1940年5月英法集結咗超過3,100架戰車同2,000多架戰鬥機。

當時德軍同波蘭交戰緊嘅得少量軍隊守喺同法國交接嘅齊格菲防線，喺另一邊嘅馬奇諾防線，英法聯軍同德軍相對，但只係爆發零星交戰。英國皇家空軍向德國投擲宣傳單，加拿大軍隊都踏上咗英國，但係西歐喺7個月之間並冇任何戰爭，直到兩個陣營終於喺北歐戰役中爆發衝突，結束咗呢一段冇戰爭嘅宣戰期。喺重整軍備期間，英法除咗靠本身嘅生產之外，都向美國買咗大量武器。美國作為非參戰國，向英法租借同畀折扣出售武器。但係喺1930年代，英美嘅私人公司曾經隱瞞政府，向德軍提供咗武器，德軍戰機嘅引擎喺英國整，原材料就喺美國買。德國為咗阻止呢場跨越大西洋嘅交易，觸發咗大西洋戰爭。

薩爾衝突
----

內文：薩爾衝突
1939年9月，喺純政治考量下，法軍向國際聯盟轄下嘅薩爾推進咗3英里。法軍動用咗98個師同2,500架坦克，而德軍動用43個師，冇坦克。

冬季戰爭
----

內文：冬季戰爭
喺西歐假戰期間，蘇聯喺1939年11月30號入侵芬蘭，東歐爆發咗冬季戰爭。普遍輿論都支持民主國家芬蘭，由於芬蘭嘅抵抗似乎比波蘭對抗德軍更加成功，英法國民甚至要求政府支援芬蘭對抗強大嘅蘇聯。於是，蘇聯俾人踢出國際聯盟，英法兩國曾經計劃遠征斯堪的納維亞。英國開始征召軍隊，但喺冬季戰爭完咗之前都未去到芬蘭，就改喺威悉演習行動中支援挪威。1940年3月，冬季戰爭完咗後，法國總理達拉第因為支援芬蘭失敗而引咎辭職。

德軍入侵丹麥、挪威
---------

內文：威悉演習行動
同盟國公開討論遠征斯堪的納維亞北部，但係得唔到中立嘅北歐國家同意；2月嘅阿爾特馬克事件影響咗德國嘅鐵礦供應，德國就強烈要求守住挪威海岸。4月9號，德國發起「威悉演習行動」，開始入侵丹麥同挪威，丹麥好快就輸。4月12至15號其間，盟軍登陸挪威，但係德軍喺2個禮拜之內佔領咗整個挪威，將盟軍驅逐出境。

英國變天
----

內文：挪威爭議
英國因為支援芬蘭失敗，而改成支援挪威，帶來嘅災難令英國首相張伯倫喺下議院受到攻擊。雖然下議院以281票同意對200票反對通過咗對張伯倫政府嘅信任動議，但係好多支持者都轉投咗反對票。張伯倫覺得冇嗮支持，好難繼續領導英國政府或另組聯合政府，就喺5月10號辭職。英國國王佐治六世委任反對綏靖嘅邱吉爾出任首相。邱吉爾重組聯合政府，包括保守黨、工黨、自由黨同一啲無政黨人士。

當日，即係英法對德宣戰之後8個月，德軍進攻比利時、荷蘭同盧森堡，假戰完咗。

影響
--

假戰係二戰時期西方綏靖主義嘅延續。佢令法西斯嘅侵略野心進一步擴大，削弱咗同盟國嘅力量，間接導致法國淪陷。

睇埋
--

* 西方盟國嘅背叛
* 綏靖政策
唔好同**謝靜婷**搞亂。

**謝婷婷**（**Jennifer Tse**，1982年9月7號—）係香港模特兒，係香港演員謝賢同狄波拉所生嘅女，亦係謝霆鋒個妹，加拿大溫哥華不列顛哥倫比亞大學心理學學士。2005年5月由加拿大返港，同年獲溫哥華中華文化中心委任為「青年文化大使」，以推廣溫哥華文化。

生平
--

### 感情

2009年8月，謝婷婷同安志杰自爆兩人嘅戀情。2013年5月，安志杰公布「分訊」。安志杰話﹕「我同婷婷一齊4年多感情，正式劃上句號。」安志杰同謝婷婷高調相戀，時以情侶檔出席公開活動表現恩愛，更屢傳婚訊。於今年1月外遊慶祝拍拖4周年後，感情起變化處冷靜期，其間傳出分手消息，婷婷接受訪問時露端倪，話要係情侶有問題需要去傾，佢跟安志杰最大問題係唔夠時間。其後同戴尚安（Sean Lee-Davies）拍拖，感情維持一年後終結。

影視作品
----

### 電影

* 2010年 《李小龍》飾 曹敏兒
* 2011年 《猛鬼愛情故事》
* 2012年 《絕色武器》飾 龍小鳳/淚玫瑰
* 2013年 《瘋子遊天下》飾 毒春嬌
* 2014年 《釋迦牟尼佛傳》飾 耶輸陀羅
* 2015年 《有客到》
* 2018年 《歐洲攻略》

參考
--

1. ↑  〈謝婷婷獲委任 溫哥華青年文化大使〉 (香港中文). 明報. 2005-05-30. 原著喺2013-12-02歸檔. 喺2012-03-20搵到.

連出去
---

* 謝婷婷嘅新浪微博（需要註冊）



|  |  |
| --- | --- |
|  | 呢篇同香港藝人相關係楔位文。歡迎幫維基百科擴寫佢。睇 • 論 • 改 • 歷 |
2010元旦大遊行
有遊行人士高舉一塊牌
**2010年元旦遊行**係次香港泛民主派號召嘅遊行，由中環遮打道行到去西環中聯辦，目的係爭取香港政治制度發展，尤其係2012年落實雙普選，大會估計有1萬人參加，結果大會統計係超過3萬人，政府就話「幾千」人。

遊行終點畀香港警察封咗，示威者畀鐵馬隔喺中聯辦對面馬路；警察同示威者隔住鐵馬推撞；結果三個人受傷。後來社會民主連線同警方協議，畀遊行者擡個寫住「中共法西斯入土為安」嘅棺材去中聯辦門口，由警方接收，之後社民連勸示威者散水。

之後嗰日，何俊仁嚮電台話今次元旦遊行中發生嘅衝突，同香港民主黨無關。而社會民主連線黃毓民就話係小兒科。

1月7號，陳巧文話警方重案組有人搵過佢老豆，問陳巧文喺邊，因為佢涉嫌同元旦女警受傷有關。陳巧文話係當局玩白色恐怖迫害佢。

註
-

1. ↑  路透社
2. ↑  文匯報：  互聯網檔案館嘅歸檔，歸檔日期2010年1月5號，.
3. ↑  陳巧文：

參攷
--

* 蘋果日報：泛民下午三時開始遊行, 2010-01-01 14:11:00
* 明報：元旦遊行特別交通安排, 2010-01-01 11:33:00
* Twitter #0101hk
* 陳巧文：

### 網上影片

|  |  |
| --- | --- |
|  | 維基同享有多媒體嘅嘢：**January 1 march in Hong Kong in 2010** |

* 2010元旦大遊行(2)長毛勇救陳巧文
* 2010元旦大遊行(3)長毛呼籲群眾注意安全
* 2010元旦大遊行(4) 陳巧文誣蔑長毛抽水
| How to read a taxoboxHow to read a taxobox**歐洲矮棕** |
| --- |
|  |
|
| **物種分類** |
| 

|
|  |
|
|
| 界 | 植物界 Plantae |
|
|
|
|
|
| 門 | 木蘭植物門 Magnoliophyta |
|
|
|
|
|
|
|
| 綱 | 百合綱 Liliopsida |
|
|
|
|
|
| 目 | 棕櫚目 Arecales |
|
|
|
|
|
|
|
|
| 科 | 棕櫚科 Arecaceae |
|
|
|
|
|
| 屬 | 玲瓏椰子屬 *Chamaerops* |
|
|
|
|
|
|
|
| 種 | **歐洲矮棕 *C. humilis*** |
|

 |
|
| 二元學名 |
| ***Chamaerops humilis***L. |
|
|
|
|
|
|
|
|
|
|
|
|
|
|
|

**歐洲矮棕**（粵拼：au1 zau1 ai2 zung1；學名：*Chamaerops humilis*）係棕櫚科玲瓏椰子屬嘅常綠矮生灌木，原產地中海地區，而家喺全球嘅亞熱帶同温帶地區可以搵到。

樣
-

植株高0.3～2m，好少見到有5m高，直立。葉似掌，半圓形，闊6～9dm，深灰綠，羽狀深裂，每葉有一主脈，似把劍；葉柄有短嘅黑刺。葉細隻時有好幼嘅軟毛，越大隻時自己識甩落嚟。花屬肉穗花序，單生，生喺葉杈之間，花色鮮黃，基部有單生龍骨苞片，重有好少苞片仔；花萼之間連埋一齊，似殼斗；花瓣3嚿，似重複啲瓦片噉；花芯9條，其中6條公3條乸。果屬漿果，雖然嘥士同樣都唔同，但大多數係橢圓形。

用途
--

植株多數用嚟做綠籬植物或盆景；葉可以做編織材料。

連出去
---

* 維基物種有關歐洲矮棕嘅資料
* 欧洲矮棕 苗易网
* 欧洲矮棕 Chamaerops humilis L. 中国植物图像库
* 欧洲矮棕 百花门
**章學誠**（1738年—1801年）字實齋，號少岩，浙江會稽人，係一位清朝嘅史學家同史學理論家。

生平
--

### 家族背景

章學誠出生喺書香世代，屬於一個身份比較低嘅士紳階層。佢爺爺係一位資深師爺，鍾意睇書，尤其係歷史，晚年醉心喺研究司馬光《資治通鑑》入面治亂興衰、善惡吉凶、「天道人事」嘅關係。佢爸爸亦係愛書之人，成日會去借有興趣嘅書返去抄寫，如果未抄完就要還書畀人就會好沮喪。佢又雅好書法，鍾意寫詩，曾經考取進士做過知縣，可惜上任五年就因事罷官，之後靠教書維生，曾經喺應城天門書院主講。爺爺同爸爸對文化嘅修養深深影響到章學誠。

### 成長

章學誠係家中獨子，自細就接受父親嘅栽培。佢十四歲嗰時同一位表兄去到親戚杜氏資助嘅凌風書屋讀書，但係章學誠唔鍾意嗰道嘅教法，認為「勤學古處，迂腐不習世事」。後嚟爸爸幫佢聘請咗擅長經義嘅柯紹庚先生為師，教授當時科舉嘅科目，但係章學誠並唔鍾意呢啲禁錮人思想嘅經書，到十四歲都重未讀完《四書》。佢曾經嘗試寫書去逃避呢啲經書，又曾經癡迷於韓愈嘅文集，但佢最終將興趣轉向史學。佢曾經想手寫一本縮節本嘅《左傳》注，但最終成品仍然係同《左傳》一樣係編年體史書。佢爸爸同佢講話將材料整理成為正史形式會更加有用，章學誠從中學識咗紀傳體嘅寫法。佢亦曾經典當佢老婆嘅首飾，用嚟買紙同埋僱請衙門職員抄寫東周史料，嘗試將呢啲材料組織成為《東周史》，但係花咗三年時間都未完成。呢件事後嚟畀老師發現咗，結果畀老師鬧佢不務正業，佢嘅工作被逼中斷。二十歲前嘅章學誠並唔聰明，「讀書日不過三二百言，又不能久識」，到二十歲之後佢喺史學方面嘅才華先慢慢顯露出嚟。

### 事跡

大個之後，佢喺北京應舉，不幸通過唔到，但係就憑成績成功入咗國子監，喺嗰道留咗十年時間。喺呢段時間，佢嘅成績好差，其間曾經返去湖北幫佢爸爸編地方志，從當時嘅書信之中可以了解到佢哋收集文獻嗰時遇上困難，或者影響到佢後嚟對保留政府文件嘅態度。喺國子監生活期間佢亦都認識咗好多對史學有興趣嘅人，進行咗好多討論。之後，章學誠就開始跟朱筠學嘢，期間開始反思自己學八股文嘅目的。喺學習期間，佢第一次接觸到劉知幾寫嘅《史通》，呢本書對佢將來影響深遠。後嚟，佢跟住朱筠到咗安徽從事目錄學、地方志嘅研究。係呢段期間，佢認識咗當地好多學者，並且同佢哋展開咗交流。章學誠最終喺四十一歲嗰時成功通過咗會試，進士及第。然後佢去到唔同地方嘅書院道講學，同時編寫咗唔同嘅地方志同通志，佢嘅思想亦喺嗰陣時建立起嚟。佢會同唔同嘅文人雅士同好來往，互相分享意見，但係漸漸佢同好多文人嘅關係逐漸冷淡起嚟甚至公開敵對。最後，佢喺貧病之中去世。

史學理論
----

章學誠係一位精於地方志嘅歷史學家，又係一位史學理論家。佢喺闡述史學問題上，提出咗一啲精闢卓越嘅見解。

佢所寫嘅《文史通義》係繼唐代《史通》之後又一史學理論巨著，呢本書纂集咗佢研究史學嘅心得，唔單止批判咗過去嘅文學等史學，亦都提出咗編寫文史嘅主張。佢對編纂史書嘅具體做法，又表現喺佢所修嘅各種地方誌之中。佢嘅《校讎通義》 論述求書、治書等嘅方法，提出「辨章學術」、「考鏡源流」等嘅主張，又幫史料嘅蒐集、 鑑定、 編次等嘅工作，提供咗好多具體意見。章學誠嘅理論同主張為史學研究工作開闢咗新嘅道路。

喺章學誠身處嘅乾嘉時期，滿清統治者對當時嘅學術思想進行箝制，令到多數學者埋頭於無意義嘅煩瑣考據，唔敢正視社會現實，從而助長咗復古主義嘅歪風。正正係喺呢種情況下，章學誠大聲疾呼倡導「學以明道」、「文期經世」，反對學者盲目趨附嘅風氣、追求個人名利同從事捨本逐末嘅煩瑣考據，反而強調義理、 考據與文辭嘅三結合，其中尤其重視義理嘅探索同發揮，主張古為今用同博約統一，要求學術批評實事求是同平等待人。可以見到，章學誠治學思想嘅意義，唔單止在於批判咗乾嘉考據學中嘅弊病，更重要嘅係喺客觀上猛烈抨擊咗清朝統治者嘅文化專制政策。

佢嘅史學理論喺佢身處嘅十八世紀下半葉年代並冇受到國人嘅重視，喺死後一個世紀亦基本上寂寂無名，佢所編纂同參與編纂嘅地方志當中好大部分，包括《史籍考》、《湖北通志》尚未刊刻已經佚失。反而喺十九世紀末，佢嘅理論開始備受矚目，其後受到中外學者嘅重視並對佢進行深入研究，佢嘅大部分書信、傳記同書籍文章直到一九二二年先畀人發現、利用。

參考
--

1. ↑  廖曉晴，《史林巨匠 : 章學誠與史著》，（瀋陽 : 遼海出版社，1997），頁57-60。
2. ↑  倪德衛(David S. Nivison)，《章學誠的生平與思想》，（臺北市：唐山出版社，2003），頁27-33。
3. ↑  倪德衛(David S. Nivison)，《章學誠的生平與思想》，（臺北市：唐山出版社，2003），頁27-39。
4. ↑  傅振倫： ＜章學誠在史學上的貢獻＞ ，《史學月刊》，1964年第9期，頁31-35。
5. ↑  俞兆鵬：＜章學誠的治學思想＞，《學術月刊》，1981第5期，頁42-46。
6. ↑  倪德衛(David S. Nivison)，《章學誠的生平與思想》，（臺北市：唐山出版社，2003），頁365-367。
傳統木質場記板
電子場記板
拍攝開始嗰陣場記打板
**場記板**（英文：**Clapperboard**）係拍攝電影同電視節目嘅影片當中嘅一種道具，上面會寫住場次、鏡次、導演、片名、影片公司等資料，頂部可以開合，可以拍出清楚響聲，以方便剪接嘅時候聲畫可以容易對位。常見嘅材質有木板、塑料、電子顯示器等。

簡介
--

電影或電視節目由好多個鏡頭組成，每套影片一般都有幾百個甚至幾千個鏡頭，影片中嘅場景、內容非常複雜。拍攝嘅時候係冇可能按照劇情嘅順序進行，而係按照場景拍攝，例如拍咗外景嘅戲先，之後再拍喺錄影廠嘅戲，又可能係先拍夏天嘅戲，再拍冬天嘅戲，而就算同樣係冬天嘅戲，有啲情節係可以發生喺故事前段或後面。拍攝嘅時候為咗保證質量，有啲鏡頭就算冇NG都會重拍多次，或者會同唔同角度去拍。拍咗一大堆影片之後，如果菲林或記憶卡上面冇明顯嘅標記，對後期嘅剪接工作會極為麻煩。

場記板簡要噉寫低嗰場影片嘅有關內容，喺拍攝每個鏡頭前先拍嗰塊板，作為嗰個鏡頭嘅標記。呢個步驟用電影界嘅術語叫「拍板」或「打板」。噉樣，每段影片嘅開頭都有場記板嘅鏡頭，喺後期製嘅作嘅時候，工作人員只要睇到呢啲標記，就知道呢段影片係屬於邊部戲、第幾場戲、第幾個鏡頭，容易識別。此外，服裝、化妝、道具等其他工作人員，喺拍攝有連貫性嘅戲或者補拍嘅時候，亦能夠根據呢啲記錄嚟避免出現瑕疵，例如演員件衫突然唔同咗，以避免犯錯。

後期製作，影片通常唔用攝影機錄嗰條聲，而用收音師另外錄嗰條聲，場記板拍打嗰吓聲，方便喺後期剪接嗰陣，聲軌可以容易對位，以避免出現聲音同口形唔夾嘅甩嘴情況。

基本信息
----

場記板基本上有以下資料：

* 影片名（Production）
* 卷號（Roll）：拍攝嗰陣用邊張記憶卡或者邊卷菲林（例如使用A攝像機嘅1號記憶卡，就寫上A1#）
* 場號（Scene）：表示第幾場戲（例如第四場第二段就係4B）
* 鏡號（Shot）：表示成套戲嘅第幾個鏡頭（例如第三場就係3）
* 次數（Take）：拍攝嘅時候係第幾次拍攝（拍攝NG次數）
* 導演（Director）
* 攝影師（Cameraman）
* 拍攝日期（Date）

睇埋
--

* 場記

參考
--

1. ↑  〈關於小小的場記板，你知道多少？〉. 原著喺2021年9月30號歸檔. 喺2021年9月30號搵到.
**普蘭斯特．馬福德** (1834年4月5日 – 約1891年5月30日) 係美國文學幽默家同加利福尼亞作家。此外，他對新思維運動嘅發展起著關鍵作用。他嘅著作《你嘅力量同如何運用佢哋》（1886年至1892年期間以一系列文章形式發表）中，清楚咁闡述咗好多成為該運動嘅標準原則，例如係吸引力法則等。

生平
--

普蘭斯特．馬福德於1834年出生於紐約嘅薩格港，並於1856年航行到加利福尼亞，喺嗰處度過了接下來的16年。

呢段期間，馬福德喺一啲礦鎮度過咗幾年，試圖喺黃金、銅或銀上發財。離開咗礦業生活後，馬福德競選加利福尼亞州議會嘅職位，在 [[薩克拉門托]] 市。儘管他被提名，但最終他輸咗選舉。他返去舊金山，開始為週報《黃金時代》寫作。馬福德喺不同報紙擔任編輯同作者五年，因為他唔睇重金錢，畀好多舊金山人眼中成為「波希米亞人」。

喺他嘅自傳中，馬福德表示，「貧困證明我哋擁有更多智慧」。他以幽默嘅寫作風格同生動嘅礦業同海上生活描述而聞名。1872年，馬福德返到紐約市，成為一位著名嘅喜劇演講家、詩人和散文家，並喺1875年至1881年間擔任《紐約每日圖片報》嘅專欄作家。馬福德仲同其他知名作家一齊創立咗流行嘅哲學新思維運動。他的著作《思想即物》成為呢個新信仰體系的指南，至今仍受到歡迎。

佢嘅遺體喺1891年5月30日被發現喺布魯克林嘅Sheepshead Bay一艘船上，喺度漂流咗好幾日。佢被埋喺佢家族嘅私人靈堂喺薩格港，之後移葬到薩格港嘅奧克蘭公墓。

部分作品
----

* 《思想即物》（1889年）
* 《你的力量及如何運用它們》（分為六冊，於1888年出版）
* 《沼澤天使》（1888年）
* 《理解的恩賜》
* 《靈感的恩賜》（1904年第一版-亞瑟·爾德華·韋特（Arthur Edward Waite）作序）
* 《靈感的恩賜》（1917年第二版修訂）
* 《思想力量論文-選自白十字圖書館》（1913年）
* 《你裡面的上帝》（1918年）
* 《普蘭斯特．馬福德的故事：陸地和海洋的生活》（1889年）

* 

1. ↑  "Your Forces and How to Use Them, Vol. 1".
2. ↑  *The National Cyclopaedia of American Biography*.第I卷. James T. White & Company. 1893. p. 433. 喺2021-04-23搵到 –透過Google Books.
3. ↑  "Prentice Mulford Dead". *New-York Tribune*. 1891-06-01. p. 1. 喺2021-04-23搵到 –透過Newspapers.com.
4. ↑  "Man of Mystery, Long Dead, Had Views of Coue". *Brooklyn Eagle*. Sag Harbor. 1924-10-01. p. 22. 喺2021-04-23搵到 –透過Newspapers.com.
**奇妙救恩**（粵拼：kei4 miu6 gau3 jan1）（天主教譯法）或者**奇妙恩典**（基督教譯法）（英文：Amazing Grace）係世界上出名嘅基督教聖詩之一。隻歌喺1779年出版，喺1772年由尊牛頓填詞。

英文版歌詞
-----

詞：John Newton (1725-1807)/J P Rees(b 1859)

曲：Traditional American melody

Amazing grace! (how sweet the sound)  

That sav'd a wretch like me!  

I once was lost, but now I am found,  

Was blind, but now I see.  

  

’Twas grace that taught my heart to fear,  

And grace my fears reliev’d;  

How precious did that grace appear,  

The hour I first believ’d!  

  

Thro’ many dangers, toils and snares,  

I have already come;  

’Tis grace has brought me safe thus far,  

And grace will lead me home.  

  

The Lord has promis’d good to me,  

His word my hope secures;  

He will my shield and portion be,  

As long as life endures.  

  

Yes, when this flesh and heart shall fail,  

And mortal life shall cease;  

I shall possess, within the veil,  

A life of joy and peace.  

  

The earth shall soon dissolve like snow,  

The sun forbear to shine;  

But God, who call’d me here below,  

Will be forever mine.

攷
-

拎
-

* YouTube上面嘅奇妙救恩 香港天主教頌恩 384

|  |  |
| --- | --- |
| 權威控制 | 
* WorldCat
* VIAF: 7215154387463530970005
* LCCN: n85212481
* GND: 4740885-6

 |
唔好同**藤澤麻衣**搞亂。

**倉木麻衣**（日文：くらき まい*Mai Kuraki*，1982年10月28號—）係日本女歌手兼唱作人，響千葉縣船橋市出世，依家隸屬NORTHERN MUSIC。

因為佢為名偵探柯南系列獻唱咗21次，所以佢攞到「同一個歌手為同一個動畫唱主題曲次數最多」嘅健力士世界紀錄。

經歷
--

佢老豆係電影導演兼生意佬山前五十洋（日文：山前五十洋），爺爺係日本詩人山前實治（日文：山前実治）。而「倉木麻衣」呢個名係佢個藝名，真名唔知，估佢原姓山前。

讀小學嗰時，佢聽到由米高積遜唱嘅歌，之後重睇埋雲妮侯斯頓嘅MV，令到佢對西洋樂有興趣，之後就諗住彈琴。有一次，當佢響度一邊睇住五線譜，一邊哼歌嘅時候，鋼琴老師行過嚟同佢講：「我覺得你做歌手好過去彈琴」。因為老師呢句，倉木佢開始考慮做歌手。響升到初中之後，佢聽咗好多西方歌手嘅歌，例如瑪麗亞嘉兒同埋勞琳希爾，受到佢哋嘅影響，倉木佢最後決定做歌手。響呢個時候，佢識咗BEING創辦人長戶大幸。當長戶聽到倉木嘅樣本唱片之後，就建議倉木升高中之後出道，重叫佢學好英文。升高中之後，長戶介紹佢去GIZA studio度試音，最後試音成功，正式出道，當時佢只有16歲。而長戶就幫佢起個藝名叫「倉木麻衣」。

響1999年10月，佢以「Mai-K」嘅名義響美國出道，同時推出第一支歌《Baby I Like》，之後響日本發售，聽講好快賣嗮。同年12月8號，以「倉木麻衣」呢個名發表第一張日文歌《Love, Day After Tomorrow》。呢首歌開頭銷量唔高，但係響2000年銷量開始急升，響同年3月銷量更加升到去138萬，倉木可以話係「旗開得勝」。

之後，佢隨即發表兩首新歌，分別係《Stay by my side》同埋《Secret of my heart》，呢兩首歌嘅銷量都有100萬左右。而《Secret of my heart》重係倉木第一次同名偵探柯南系列合作。

攷
-

1. ↑  〈柯南陪倉木麻衣破健力士紀錄 - 20170726 - SHOWBIZ〉. 《明報OL網》 (繁體中文). 喺2020-07-05搵到.
喺廣州南方人才市場大門口出現嘅安檢門
**安檢門**（粵拼：on1 gim5 mun4），又嗌**金屬探測門**gam1 suk6 taam3 cak1 mun4，係種專門用嚟檢測啲人有冇帶咗金屬物品嘅探測裝置。雖然個樣似個門噉，但同普通嘅門唔同，雖然佢冇門掩，但有安保同檢查功能。

呢種門主要用嚟檢查人嘅身體究竟有冇收埋啲例如刀、劍、匕首、槍、弓、炸彈、地雷、炮仗、火柴、火機等一系列易燃易爆等有毒危險性物品。喺出入境關卡亦會攞嚟查有冇帶指定國家畀定唔畀入啲可疑物品。

發展史
---

柏林機場入面啲安檢門
臺灣桃園國際機場入面嘅安檢門
安檢門最先喺1984年由美國事業家——查理斯·加列特一手研發出嚟。佢主要整呢樣出嚟係因為1972年夏奧會就快閉幕時出咗單震驚全球嘅慕尼黑慘案，而且嗰單慘案咁啱係安保疏忽而搞成噉。出咗嗰單安保教訓之後，加列特喺1984年4月整出咗呢種帶金屬探測成份嘅門好快最先喺佢嘅企業所在地——德薩斯州加蘭嘅加列特金屬探測器公司（英文：**Garrett Metal Detectors**）入面內部使用。同年同月，負責喺洛杉磯主辦嘅夏奧會安保大頭——愛德華·比斯特（英文：**Edward Best**）拜訪咗加列特屬下嘅金屬探測器公司之後，好快將佢列入咗安保嘅第一環節因素。同年喺達拉斯舉辦嘅共和黨全國代表大會亦第一時間用到加列特研發出嘅「安檢門」裝置。1984奧運結束咗之後第二年，加列特又去到埃及嘅拉美西斯博覽會介紹咗佢研發啲安保裝置（包括安檢門同金屬探測儀）先至得到推廣。隨後喺印第安納州印第安納波利斯舉辦嘅1987年泛美運動會（英文：1987 Pan American Games）期間，加列特同佢啲安保人員一齊亦介紹咗同安檢門、金屬探測儀有關啲使用方法。隨後呢種安全門設備亦喺之後夏奧會開始用到。1990年間亦推廣到嗰時美軍向伊拉克地區發動海灣戰爭啲士兵屬下部隊用到；冬奧會亦喺1998年率先開始引入呢種安檢設備。從2002年喺釜山舉辦嘅亞運會開始，之後嗰幾屆亞運會入場睇比賽啲治安團隊亦用到呢種安檢門。2003年，加列特公司亦考慮到2001年爆出嘅911事件而喺各大機場同車站等人流密集嘅地方搞呢啲安檢門嚟保障人員安全。從2010年開始，FIFA世界盃亦開始引入加列特研發出嘅安檢設備。

應用
--

安檢門一般喺以下呢啲地方用得比較多：

生產型企業
電子產品、電線電纜、電器、金銀飾品、香煙、藥品、墨水匣、工礦、五金製品、電鍍、壓鑄造、水暖器材、貴金屬同加工等相關行業。

政府部門
公安局、檢察院、法院審判庭、監獄、拘留所、勞教所，戒毒所。

公共場所
體育館、娛樂場所、機場、火車站、汽車站、港口、展覽館、博物館、圖書館、銀行、油庫，發電站。

工作流程
----

安檢門嘅工作流程通常係用CPU探测，發現有組紅外被擋時，系統第一時間檢測各個采集卡數據有冇變到，若果發現有金屬響度，系統識猛咁響。跟住檢測第組紅外時會重設探測。全過程凈用0.280s。

攷
-

|  |  |
| --- | --- |
|  | 維基同享有多媒體嘅嘢：**Walk-through metal detectors** |

1. 1 2 3 4 5 6 7 8 9 10  Garrett History 互聯網檔案館嘅歸檔，歸檔日期2017年10月3號，. Garrett METAL DETECTOR
2. ↑  安检门的详细介绍和应用领域 东莞市善安金属检测设备有限公司
3. ↑  金属安检门的工作原理及工作流程 美创达诚

| * 睇
* 傾
* 改
安保 |
| --- |
| 檢測儀器 | 紅外綫探測器 | X光機 | 金屬探測器 | 安檢門 | 液體檢測儀 | 核素識別儀 | 爆炸物毒品探測儀 | 全身掃描儀 |
| 視音頻設備 | 監控 | 閉路電視 | 紅外綫探測器 | 偷聽器 |
| 人手 | 保安 | 安檢員 | 安全檢查 | 二次安檢 |
| 物品處理 | 危險物品儲存罐 |
**九鐵鬧鬼廣告**係指喺1993年由奧美廣告製作，九廣鐵路推出嘅一段廣告。廣告被指太陰暗，搞到出現鬧鬼傳聞，廿幾年後都仍然被人討論。

廣告內容
----

呢段廣告喺中國大陸拍攝，入面有多位小朋友喺度扮火車玩遊戲，原意係九鐵服務會努力咁將大家對火車嘅美好印象由童年推展至永遠，但由於唔少人覺得廣告音樂同場景都好陰森下，加上播出街嘅版本色彩有一定問題，結果衍生咗唔少傳聞。

有關傳聞
----

廣告出街之後，有人話入面第三個小朋友面無血色，又有人說入面有小朋友嘴角流血，仲有人話入面有一位原來並唔存在嘅細路女，喺第二段出現咗。之後，甚至傳出連拍廣告嘅導演同埋所有小朋友都死晒。

各界跟進回應
------

### 九鐵

九鐵之後停播廣告，又搵返晒當時有份拍廣告嘅小朋友出嚟，證明所有人健在。九鐵又話，係剪接出咗問題，當時係拍咗幾次然後將比較好嘅部份放埋一齊，當時無察覺問題，所以之後先至有唔協調嘅情況，九鐵亦向各傳媒公開其他片段，證明佢哋無講大話。

### 無綫電視

無綫電視當年嘅節目《靈通天地線》，主持吳剛亦有跟進，證明小朋友相安無事。

文化影響
----

雖然傳聞澄清咗，但係至今香港同台灣兩地都會偶然有人再攞出嚟講，例如： 

* 2017年ViuTV電視劇《詭探》，入面有神秘部門「第七行動組」追查一啲靈異案件，其中一單就係講呢個廣告。
* 2018年台灣全聯中元節廣告風波入面，有啲台灣媒體就將呢個廣告同九鐵鬧鬼廣告比較。

參考
--

1. 1 2 3 4  聯合新聞網. 〈比全聯廣告更爭議！駭人25年！畫面中女孩是人還是…〉. 《時事話題》 (中文). 喺2022-05-01搵到.
2. 1 2 3 4  中時新聞網. 〈轟動香港1993年九廣鐵路廣告 鬧鬼傳聞真相是？ - 搜奇〉. 《中時新聞網》 (中文). 喺2022-05-01搵到.
3. ↑  假期日常, HolidaySmart. 〈香港都市傳說|鬼門大開！細數香港7大驚悚都市傳說：死人叫外賣/九鐵鬧鬼廣告〉. 《HolidaySmart 假期日常》 (中文). 喺2022-05-01搵到.
4. 1 2  黃梓恒 (2017-05-29). 〈【ViuTV詭探】今晚9點半有得睇 九鐵小朋友鬧鬼廣告打頭陣〉. 《香港01》 (香港中文). 喺2022-05-01搵到.
《**生命有TAKE2**》（**Time Off**，之前叫做《明天不一樣》）係香港電視廣播有限公司時裝電視劇。監製徐正康。

故事概要
----

任職地產公司嘅力（郭耀明飾）同地盤工頭全（黃日華飾）分別因衝動犯事，被判入獄。二人獄中相遇，經了解後化敵為友，更結識咗樂於助人嘅社工珊（陳法蓉飾）。之後力刑滿出獄，本來想重新開始，但被連番白眼，喺岳母嘅冷嘲熱諷下，一時意氣同老婆儀（佘詩曼飾）分居。而對儀一直未忘情嘅「鑽石王老五」年（鄭子誠飾）就乘機力加追求。

另一方面，全出獄後同力開設裝修公司，昔日同倉囚犯紛紛投靠，公司業務漸有起色。之後力更得年嘅幫助，重獲專業資格，有機會重新振作，但為咗個人聲譽同前途，而逐漸疏遠一眾釋囚。全獨力難撐，裝修公司陷入困境，但好彩得到珊嘅鼓勵，二人患難見真情。呢個時候，力嘅小叔豪（謝天華飾）為咗私利偷工減料，引致地盤意外，全部人都被困喺塌土之中，命懸一線。究竟力會唔會伸出援助之手？

事件
--

劇集拍攝期間，有一場戲通告突然改早，結果佘詩曼遲咗18分鐘，結果張永豪就追著佢嚟鬧，鬧佢「淨係識帶塊嘢返工」，事後佘詩曼向高層表明以後拍劇唔想再見到佢，多年後記者再問及事件，佘詩曼仍然話「對於一個素質咁差嘅人，我唔想作任何評價。」。

參考
--

1. ↑  〈佘诗曼被爆大镬！拍剧被骂：净系识带块嘢返工！〉. *xuan.com.my*. 喺2022-05-07搵到.`{{cite web}}`: CS1 maint: url-status (link)
2. ↑  〈爆阿佘遭躁導演張永豪辱罵：你淨係識帶塊嘢返工〉. 《忽然1周》. **894**.
3. ↑  〈躁狂導演虐待「嘴刁雕」 佘詩曼都畀佢鬧到喊！ - 網上Fun片〉. 《東周網【東周刊官方網站】Eastweek.com.hk》 (臺灣中文). 喺2022-05-07搵到.
**生命熱線**（英文：**Suicide Prevention Services**，簡稱**SPS**）喺1995年由一班關心情緒受困人士嘅有心人成立，以益友理念，為香港提供預防自殺服務，並提升社會對情緒健康嘅認識。跟隨社會發展步伐，唔單止深化預防自殺熱線服務同預防長者自殺服務，更擴展服務，為自殺者親友提供專業嘅哀傷輔導服務同青少年生命計劃項目，成為推動香港珍惜生命工作嘅主要機構之一。

歷史
--

生命熱線嘅前身「The Samaritans (Cantonese Speaking Service)」（撒瑪利亞會粵語服務）於1995年以社團條例成立，提供每日12小時嘅預防自殺熱線輔導服務，於1997年延長熱線服務至18小時，直到1998年提供24小時運作服務。2000年將英語名稱正式改為現時嘅「Suicide Prevention Services」。2011年申請註冊成為「生命熱線有限公司」（Suicide Prevention Services Limited）。

宗旨
--

「生命熱線」致力向有自殺傾向、感到絕望同有情緒困擾嘅人士提供益友同其他預防自殺服務，令佢哋情緒得以紓緩，從而積極面對人生。亦希望提高公眾對自殺嘅認識，並尋求預防自殺嘅有效方法。

願景
--

與時並進，不斷發展，致力成為香港盡善盡美嘅預防自殺機構，並努力締造一個充滿愛心同關懷嘅社會。

理念
--

「生命熱線」沿用「撒瑪利亞會」創辦人陳華樂博士嘅益友理念，以耐心聆聽、陪伴、關懷、唔批判嘅精神，提供預防自殺服務，讓服務使用者感覺到被瞭解同接受下抒發自己嘅困擾，藉此令情緒得以紓緩，積極面對人生。

服務概覽
----

### 24小時預防自殺熱線

* 24小時熱線服務：2382 0000
* 「珍愛生命」長者熱線：2382 0881
* 青少年生命專線：2382 0777

### 預防長者自殺服務

* 電話慰問
* 家訪
* 小組服務
* 節日探訪

### 自殺者親友支援服務

* 個案支援
* 「同路人」互助小組
* 「過來人」義工訓練

### 社區同生命教育

* 公開同學校講座
* 機構培訓
* 新聞發佈會
* 展覽及教育活動

### 義工訓練及支援

* 定期義工訓練課程
* 持續義工訓練課程

出面網頁
----

* 生命熱線嘅官方網站
陳夢家（1940年代）
**陳夢家**（1911年4月20號—1966年9月3號），筆名**陳慢哉**，係中國考古學家同詩人。佢專研究古文字，尤其係商周古文字。佢最後因為受唔住文化大革命造反派嘅折磨，自殺而死。

屋企
--

陳夢家鄉下響浙江上虞，之不過佢響南京出世。陳夢家出身基督教家庭。

陳夢家有老婆趙蘿蕤，係翻譯家同比較文學家。趙蘿蕤係神學家趙紫宸之女，學生時代係燕京大學校花。兩人響1935年8月結緍。

就學
--

陳夢家就讀中中央大學，即家下南京大學法律系。其間佢係亦係詩人，登喺文學雜誌《新月》，所以佢同徐志摩等人，都叫做新月詩人。1931年，佢編咗本《新月詩集》，收咗十幾位新月詩人嘅詩，包括佢同徐志摩嘅詩。1932年，陳夢家中央大學畢業。同年一二八事變，佢有份響上海抵抗日本侵略。

1932年，佢到北京，讀燕京大學宗教學院。

1934到1936年，佢又攻讀容庚嘅古文字學研究生。

教學同研究
-----

陳夢家先後響青島大學、燕京大學、同二戰時昆明嘅西南聯合大學任教。佢師事徐志摩同聞一多，係新月派詩人。陳夢家響青島大學工作期間，開始中意研究古文字，入咗研究院研究古文字，進而從事古史和考古研究。1944年佢同老婆拎到獎學金去美國，佢哋去咗芝加哥大學。趙蘿蕤讀講文學博士學位，而陳夢家就敎授古文字學。期間佢收集流散響歐美嘅商周青銅器資料，研究古代的宗教、神話、禮俗而治古文字、古史同考古研究。佢收集到850件青銅器古文，準備響美國出書，但最終都無出到。

1947年陳夢家返中國，而佢老婆1948年先返。佢去咗北京。趙蘿蕤響燕京大學敎英語系，而陳夢家響清華大學敎中文系。

1949年，中國共産黨取得中國。1951年，因清華大學受政治干擾，陳夢家分派去中國科學院考古研究所，做研究員。

佢學術著作有，1936年嘅《古文字中之商周祭祀》、1940年嘅《西周年代考》、1945年重慶商務印書館嘅《老子今釋》、1946年北京圖書館、商務印書館嘅《海外中國銅器圖錄考釋第一集》、1955年到1956年嘅《西周銅器斷代》、1956年《殷墟卜辭綜述》、1957年商務印書館嘅《尚書通論》、1962年科學出版社嘅《美帝國主義劫掠的我國殷周銅器集錄》等等。

當中《美帝國主義劫掠的我國殷周銅器集錄》，就係陳夢家響美國無出嘅書。1962年，佢經已畀打成右派，呢本書個書名，唔到佢改，書亦無提過佢名。之不過本書研究太重要，就算陳夢家係右派，都照出。

打成右派
----

陳夢家留響北京，畀中國共產黨發動一場場政治運動波及。

1951年，共產黨搞過「知識份子思想改造運動」，針對高級知識分子，而唔停咁檢討改造自己，告發他人。陳夢家夫婦嘅朋友巫寧坤，後尾寫過1951年嘅事。陳夢家聽到燕京大學大喇叭廣播，要求全體師生參加集體工間操，就話：『這是1984來了。這麼快。』1949年George Orwell寫本《1984》嘅書，預言未來極權社會嘅景況。陳夢家無諗到1951年就出現。

共產黨之後又搞「院系調整」，有基督敎會背景嘅燕京大學停辦，清華大學要取消文科系。陳夢家除咗畀人批判，要離開學校，畀人分配到考古研究所。佢老婆趙蘿蕤畀人刺激過度，導致精神分裂。

1957年，陳夢家發咗兩篇文，叫《慎重一點「改革」漢字》同《關於漢字的前途》。佢唔贊成文字改革，用簡化字同拉丁化中文字。所以畀人定性為「章羅聯盟反對文字改革嘅急先鋒」。

陳夢家畀自己嘅研究助理李學勤，舉報有經濟問題。1957年，陳夢家畀人打成右派，罰「降級使用」，《考古學報》上連載文章要停發。

文化大革命
-----

1966年，毛澤東發動文化大革命，一早畀人打成右派嘅陳夢家，情況好慘。

1966年8月，陳夢家響考古所畀人批判斗爭，畀人抄家。夫婦間屋人霸咗來用，畀人趕到車房爛屋。老婆發病兩次，但送唔到去醫院。佢畀人迫佢長跪院中，畀人吐口水，罪證係攻擊革命烈士聞一多「不洗澡，不換衣服，身上臭得要命」。

1966年8月24號傍晚，唐曆七月初九，陳夢家響考古研究所畀人鬥完，去到朋友屋企，「我不能再讓別人把我當猴子耍了」。佢唔想畀人玩，但無耐畀人追上門，畀人撳，畀人鬧。迫佢返考古研究所，成晚唔畀返屋企。當晚可能聽到附近折磨人死嘅聲。就係咁，佢寫遺書，食大量安眠藥自殺，但唔夠份量，死唔去。

十日後，9月3號，陳夢家上吊自殺死。但亦都有人懷疑係畀人打死，然後裝成自殺咁樣。

文化大革命結束之後，陳夢家嘅罪名同冤案，先至得以昭雪平反。

興趣
--

陳夢家中意睇戲，同寫劇評。佢識得魏喜奎、筱白玉霜、常香玉、馬金鳳呢啲明星。

註
-

1. 1 2 3 4 5 6 7 8 9 10 11 12 13 14  〈詩人和考古學家陳夢家之死〉. 原著喺2009年10月4號歸檔. 喺2009年10月27號搵到.
2. 1 2 3  〈赵萝蕤和陈梦家〉. 原著喺2010年12月28號歸檔. 喺2009年10月27號搵到.
3. 1 2 3 4  〈陳夢家與他的《殷墟卜辭綜述》〉. 原著喺2016年3月4號歸檔. 喺2009年10月27號搵到.
|  |
| --- |
| **富榮花園** |
|  |
| **所在地區：** | 油尖旺區 |
| **屋苑類別：** | 私人參建居屋 |
| **落成年份：** | 1998-1999年 |
| **樓宇座數：** | 18 座 |
| **單位數目：** | 3908 |
| **單位建築面積：** | 46 - 64（平方米） |
| **單位實用面積：** | 40 - 55（平方米） |

**富榮花園**（英文名：**Charming Garden**）係喺香港九龍旺角西地段嘅居者有其屋（居屋），屬於私人參建居屋計劃嘅屋苑，由香港房屋委員會（房委會）同其士集團合作起同推售，喺1998年11月落成，並由其士集團旗下嘅其士富居物業管理有限公司管理。屋苑賣嗰陣嘅呎價創出自居者有其屋計劃推出以來嘅最高紀錄。

背景資料
----

富榮花園係香港房屋委員會喺1997年開始推出發售第19期甲（第7-18座）同乙（第1-6座）一共18座嘅居者有其屋屋苑。但係，第一期推出後，房委會推出租者置其屋同出售公屋折扣率等計劃，畀公屋居民買番所租住嘅單位，計劃變相鼓勵買家取消買賣合約同埋觸發買家「撻訂」（即退訂）嘅浪潮。之後，發展商其士集團附屬公司銳中有限公司喺2006年告房委會同政府，要求攞返訂金同索償，但最終香港高等法院裁定其士敗訴，撤銷佢嘅申索。

屋苑位置
----

富榮花園喺西九龍填海區旺角西地段，而西九龍填海計劃係香港機場核心計劃之一，喺1990年代正式開始動工。而家旺角西富榮花園所在嘅位置喺填海之前係油麻地避風塘，填海之後嘅避風塘由渡船街西面搬到新填海區西面嘅海傍。

富榮花園位置東面係渡船街，成個屋苑橫跨海泓道左右兩邊，海泓道東面係第一期7至到18座，而海泓道西面就係第二期1至到6座，好近西九龍填海區上嘅海富苑、柏景灣、帝柏海灣同埋奧海城。屋苑附近有幾間學校，包括：保良局陳守仁小學、油麻地天主教小學（海泓道）、香港管理專業協會李國寶中學同埋已經喺2008年尾啟用嘅香港理工大學香港專上學院新校舍。

屋苑資料
----

|  |  |
| --- | --- |
| 屋苑地址： | 九龍旺角西海庭道 8 號（第一期 7-18 座）
九龍旺角西海庭道 16 號（第二期 1-6 座） |
| 每座層數： | 22 層（第 1-3 座、7-11 座、13-18 座）
20 層（第 4-6 座）
23 層（第 12 座）
間隔分為兩房兩廳同埋三房兩廳 |
| 屋苑範圍： | 約 38,100 平方米 |
| 屋苑商舖： | 88 間 |
| 停車位： | 九層高停車場總共有 513 車位（第一期）
兩層高停車場總共有 168 車位（第二期） |
| 屋苑設施： | 足球場、籃球場、網球場、羽毛球場、排球場、乒乓球枱、遊樂場、健身設備、涼亭、有蓋行人路 |

交通工具
----

鐵路
* 港鐵：
	+ 東涌綫 奧運站
	+ 觀塘綫／荃灣綫 油麻地站

巴士
* 九巴 2E、10、12、16、33A、72X、87A、265B
* 九巴/新巴 914、914X

專線小巴
* 43M 帝柏海灣/柏景灣 ↔ 油麻地站（循環線）
* 79K 柏景灣 ↔ 旺角東站（循環線）
* 78 維港灣 ↔ 尖沙咀（漢口道）

參考
--

* 香港房屋委員會 - 富榮花園資料頁
* 其士富居物業管理有限公司
* 海泓社區服務協會
巴基斯坦係一個文化非常之多元化，而且曾經喺歷史上受到中東同中亞影響嘅南亞國家。巴基斯坦境內嘅民族/族群包括咗旁遮普族、普什圖族、信德族、沙拉基族、穆哈吉爾族、俾路支族、帕哈里族、同布拉灰族，以及佔咗一定人口比例嘅喀什米爾族、奇特拉爾人、辛那族、巴爾蒂族、柯希斯塔尼族、托爾瓦利族、哈扎拉族、布魯紹族、瓦罕族、卡拉什族、西迪族、同其他少數民族。

但係巴基斯坦官方嘅人口統計冇將住喺巴基斯坦境內嘅140萬阿富汗公民包含在內，而呢啲阿富汗公民當中絕大部分都係喺1980年代就經已喺巴基斯坦繁衍生息嘅普什圖族、塔吉克族、烏茲別克族、同埋其他少數族裔等等等等。


| 巴基斯坦境內嘅各個民族 (世界概況) |
| --- |
|  |  |  |  |  |
| 旁遮普族 |    | 44.7% |
| 普什圖族 |    | 15.4% |
| 信德族 |    | 14.1% |
| 沙拉基族 |    | 8.4% |
| 穆哈吉爾族 |    | 7.6% |
| 俾路支族 |    | 3.6% |
| 其他 |    | 6.3% |

主要民族
----

### 旁遮普族

內文：旁遮普族、旁遮普, 巴基斯坦同旁遮普語
旁遮普族 係同南亞-印度嘅旁遮普省有歷史淵源嘅 印度-雅利安語族群 。，而佢哋亦都係巴基斯坦人數最多嘅民族。

參考資料
----

1. 
2. 
3. 
4. 
5. 
6. 
7. 
8. 
9. 
10. 
11. 
12. 
13. 
14. 

1. ↑  . `{{cite news}}`: Missing or empty `|title=` (help)
**吳詠寧**（粵拼：ng4 wing6 ning4；簡化字：**吴咏宁**；1991年3月3號—2017年11月8號），花名**詠寧**，係中國大陸嘅飛躍道發燒友，湖南長沙寧鄉人，2013年出道，曾經喺浙江金華東陽嘅橫店影視城做過群眾演員同埋武打演員，期間好少得到關注，直到2017年2月10號喺新浪微博發佈咗第一條同高樓有關嘅極限運動短片先至出名。後嚟佢喺上海同重慶、湖南長沙、湖北武漢、及浙江寧波啲高樓大廈頂啲崖广地方用自拍神棍拍出驚險鏡頭兼猛咁掟上網而引發關注。

生平
--

吳詠寧喺1991年3月3號喺湖南長沙寧鄉縣壩塘鎮出世，佢阿爸同阿媽都喺鄉下負責耕田，細個時開始學武術直到高中輟學為止。離開校園之後，佢先後去過工廠同大排檔打工，但佢阿爸喺2010年死咗之後，又孭住背囊去到浙江金華東陽嘅橫店影視城拍劇集嚟攢大錢。但佢凈靠拍抗日神劇為主，期間凈拍過《神雕俠侶》同《新雪豹》等呢啲劇集，扮嘅都係乞兒、鹹魚、大日本帝國軍官呢啲邊緣角色，期間一直冇乜人知佢拍過戲。

從2014年開始，佢成日玩新浪微博同網上短片，期間發佈過一系列同搞笑片有關嘅嘢，但重冇乜番薯關注同其他人去炒作。喺同年2月因為睇啱咗外國地區啲後生仔成日玩高樓挑戰啲嘢而決定搞返餐。最先喺直播平台上傳咗第一條短片——喺大廈10樓頂樓嘅外牆邊條欄杆踹電動踏板車，重喺短片寫埋「細路仔唔識世界」呢啲字樣。直播短片擺上網之後，好快引起大量網友關注，甚至有網友睇到佢啲直播短片所為話佢「好崖广快走」。得到大量關注之後，佢又將網名改做「極限-詠寧」，之後喺各大景區同上海、重慶、長沙、武漢同寧波啲地標建築、工地高空啲崖广地方做自拍行為。尤其喺火山小視頻嘅APP重引起大量關注同熱播，隨後亦有運動產品同食品類廣告、賣其它三教九流產品啲網友都搵埋佢搞代言。隨後佢喺2016年10月26號開咗佢嘅微信公眾號。

死
-

2017年11月8號未時，佢喺湖南長沙天心區近五一廣場站（中文：五一广场站）西南角嘅華遠·華中心嘅62樓頂樓玩高空驚險自拍時，唔小心從高空墮樓噠死咗，終年26歲。吳詠寧墮樓出事16個鐘之後先至俾清潔工發現，而佢嘅死訊喺第二日先至畀家屬知。吳詠寧嘅女友亦喺事發一個月後喺網上公佈佢嘅死訊。

後續
--

自從女友喺2017年12月8號喺網上公開咗吳詠寧喺一個月之前死咗嘅事之後，好快引起大量社會輿論。喺中國大陸，好多網上平臺猛咁講呢單嘢，甚至一度有人批評直播平臺應唔應該有乜個人保障責任或佢個人頭係唔係大過五層樓等一系列問題。三日之後，吳詠寧曾經喺快手同埋火山小視頻註冊過嘅戶口都俾管理員封咗兼刪嗮佢發佈過啲「崖广表演」短片，重話明從未同吳詠寧搞過任何簽約或合作、代言嘅計劃。

吳詠寧嘅家屬話好多個直播平臺未盡審查及監管義務而向法院起訴花椒直播嘅營運商——北京密境和風科技。北京互聯網法院喺2019年5月21號一審認定，吳詠寧本人孭晒主飛，花椒直播孭次飛，而花椒直播賠咗原告CNY￥3萬。北京市第四中級人民法院喺同年11月22號二審判定時維持原判。

註
-

1. ↑  原句寫法係「不作死就不会死」，屬2016年中國大陸網上流行詞。喺粵語入面一般翻譯做「細路仔唔識世界」。
2. ↑  原句係「6666666」呢一堆「6」字，屬2017年中國大陸網上流行詞，喺粵語入面，由於佢喺好崖广嘅地方玩，所以呢度翻譯做「快走」或「走鬼啊」。

攷
-

1. ↑  〈「高空極限運動第一人」吳詠寧墜亡案二審：花椒直播賠3萬人民幣〉. 香港01. 原先內容歸檔喺2021-05-16. 喺2021-05-16搵到.

連出去
---

* 国内高空挑战第一人坠楼 警方:死者系11月8日坠亡 新浪 （2017-12-08）
* 高空极限挑战者吴咏宁坠亡敲警钟，专家吁尽快为户外攀爬立法 观察者 （2017-12-09）
* 拍高危片传为赚钱医病母警方证吴咏宁坠亡 on.cc東網 （2017-12-08）

出面網頁
----

* 吳詠寧嘅新浪微博（需要註冊）
香港嘅女同性戀、男同性戀、雙性戀同跨性別（LGBT）居民可能會面對獨有嘅法律挑戰。自2010年代以嚟，香港公眾對LGBT權益嘅支持顯著增加；但截至2023年，香港法律除咗《香港人權法案條例》禁止政府作性取向歧視之外，並冇特定針對性取向同性別認同嘅反歧視保障。

同性性行為合法性
--------

香港嘅刑事法律原先跟英國法律禁止男同性性行為。到1991年立法局通過《1991年刑事罪行（修訂）條例草案》，將私下進行嘅男同性性行為非刑事化，但合法年齡定喺21歲，高過異性性行為嘅16歲。2005年，高等法院原訟法庭喺梁TC威廉·羅伊訴律政司司長案度裁定噉做違憲。2006年上訴法庭維持原判，政府冇再上訴，確立平等嘅最低合法性交年齡。

反歧視保障
-----

律政司司長訴丘旭龍案度，終審法院裁定性取向屬於《基本法》第25條同第39條以及《香港人權法案條例》第1條同第22條下所保護嘅身分。

參考
--

1. ↑  Suen, Yiu Tung; Chan, Robert Chun Ho; Wong, Eliz Miu Yin. Public attitudes towards LGBT+ legal rights in Hong Kong 2019/20 (PDF) (報告). 香港中文大學性別研究中心. 原著 (PDF)喺2022-03-19歸檔.
2. ↑  劉浩寧; 羅愷麗; 孫耀東 (2023-06-05). 〈香港市民過去十年（2013-2023年）對同性伴侶權利的支持度有所提升: 目前六成市民支持同性婚姻〉. SSRN 4452876.
3. ↑  Barrow, Amy (2020–07). "Sexual Orientation, Gender Identity, and Equality in Hong Kong: Rights, Resistance, and Possibilities for Reform". *Asian Journal of Comparative Law*. **15** (1): 126–155. doi:10.1017/asjcl.2020.2.`{{cite journal}}`: CS1 maint: date format (link)

|  |  |
| --- | --- |
| Stub icon | 呢篇文係關於女同性戀、男同性戀、雙性戀同跨性別嘅楔位文。歡迎幫維基百科擴寫佢。睇 • 論 • 改 • 歷 |
真子內親王
**小室真子**（1991年10月23號—），舊名**真子內親王**（日文：眞子内親王まこないしんのう(Mako Naishinnō)），係文仁親王同紀子妃生嘅大女，上皇明仁第一個孫，細妹係佳子，細佬係悠仁親王。

學歷
--

* 學習院初等科
* 學習院女子中等科
* 學習院女子高等科
* 國際基督教大學
* 愛丁堡大學
* 李斯特大學

結婚
--

響2017年9月4號，宣佈佢會同大學同學小室圭（日本媒體有時稱之為K）訂婚，婚禮原定響2018年11月搞，但係同年2月突然之間話因為未準備好而要推遲到2020年。之後又推遲到2021年。

2021年9月27號，傳出一直響美國發展嘅小室突然返日本。

2021年10月1號，宮內廳宣佈真子內親王將會同小室圭響同月26號結婚。出於肺炎關係，王室唔會跟住傳統嘅婚禮儀式，而真子本人亦都唔要總共1億5250萬日圓嘅「一時金」補助。另外小室圭係響美國紐約一間律師事務所打工，所以婚後佢會跟住老公到美國生活，同時亦會脫離皇籍（日文：皇籍離脱こうせきりだつ(Kōseki Ridatsu)）、隨夫姓。宮內廳長官西村泰彥又話，自2018年開始外界就不斷批評有關真子嘅婚事、同埋未婚夫屋企嘅情況，令佢心入面一直存在住一種恐懼感，之後經NTT東日本關東醫院嘅秋山剛醫生診斷，佢被證實患有複雜性創傷後壓力症候群（C-PTSD）。

攷
-

1. ↑  〈プロポーズは食事の後で 眞子さま小室さん婚約内定会見：朝日新聞デジタル〉. 《朝日新聞デジタル》 (日文). 原著喺2021-06-27歸檔. 喺2020-06-17搵到.
2. ↑  〈眞子さま：結婚延期 ２０年に「準備の余裕ない」〉. 《毎日新聞》 (日文). 喺2020-06-17搵到.
3. ↑  日本テレビ. 〈帰国の小室圭さん 実家に到着｜日テレNEWS24〉. 《日テレNEWS24》 (日文). 喺2021-10-09搵到.
4. ↑  〈日本真子公主遲未完婚 未婚夫小室圭料在美發展 | 國際 | 中央社 CNA〉. *www.cna.com.tw* (中文). 喺2021-10-09搵到.
5. ↑  日本放送協会. 〈眞子さまと小室氏結婚発表 宮内庁 西村泰彦長官 記者対応概要〉. 《NHKニュース》. 喺2021-10-09搵到.
6. ↑  日本放送協会. 〈眞子さまと小室圭さん 今月26日結婚へ 宮内庁発表〉. 《NHKニュース》. 喺2021-10-09搵到.
7. ↑  〈眞子さま、「複雑性PTSD」と診断 宮内庁が発表：朝日新聞デジタル〉. 《朝日新聞デジタル》 (日文). 喺2021-10-09搵到.
File:Parklog.png沙巴公園信托局標誌
**沙巴公園信托局**（粵拼：sa1 ba1 gung1 yun2 seun3 tok3 guk6，英文：Sabah National Parks Trustees），係一個喺1962年成立嘅法定保護機構，目的係保護馬來西亞沙巴州入面嘅自然風格、學術同歷史遺跡。呢個組織負責管理同推廣各種沙巴受保護資源，尤其係指定國家公園。佢嘅任務仲包括發展旅遊友好設施以適應遊客需求，確保資源唔會受到破壞。首先納入國家公園系統係京那峇魯山。喺1964年成立嘅京那峇魯國家公園，喺2000年被認定為世界自然遺產。

沙巴公園信托局由董事會主席、副主席、三位當然成員、四位其他成員同一位董事組成。

國家公園
----

* 神山國家公園（Kinabalu National Park）
* 海龜島國家公園（Turtle Islands National Park）
* 東姑阿都拉曼國家公園（Tunku Abdul Rahman National Park）
* 迪加島國家公園（Pulau Tiga National Park）
* 斗湖山國家公園（Tawau Hills National Park）
* 克洛克山脈國家公園（Crocker Range National Park）
* 敦沙卡蘭國家海洋公園（Tun Sakaran Marine Park）

參考
--

1. ↑



|  |  |
| --- | --- |
| Stub icon | 呢篇馬來西亞相關文係楔位文。歡迎幫維基百科擴寫佢。睇 • 論 • 改 • 歷 |
**倫文敘紀念廣場**喺中國廣東省廣州市越秀區嘅中山六路，西門口附近嘅其中一個廣場。附近冇幾遠就係西門口地鐵站嘅B出口東邊，海珠北路同埋海珠中路嘅交界。佢係一棟突出咗歷史人物文化風格嘅廣場。呢個廣場響2010年6月24號起，到咗2010年12月1號完工開放。而呢個廣場唔係好大，凈係得400平方米。

倫文敘係點樣嚟？
--------

內文：倫文敘
喺明朝嗰陣嘅南海郡（依家係叫廣州），就出咗有個名叫「倫文敘」嘅人，而呢個人就住咗喺詩書街福地巷嘅附近。喺明朝嗰陣時，中國嘅華南地區係冇幾個狀元出嚟嘅。而倫文敘就係雖然話出生嗰陣又窮又折墮，但係佢後嚟就變得好鬼猛嗰隻，重攞咗個狀元，之後倫文敘嘅三個仔都先後考上咗中進士，就變咗廣州民間喺傳說入面成日話倫文敘係個「神章」同埋「鬼才」呢兩隻名。而倫文敘嘅其中最出名嘅一首詩就係叫《倫文敘老點柳先開》呢首詩，重有三首叫「三寶佛前妙對朕語」、「智鬥柳先開」同埋「狀元（唔知後面嘅名）」喺依家嘅東南亞國家入面都㷫到爆噉滯。

廣場嘅落成
-----

雖然話倫文敘故居係經歷過500年嘅變化到依家已經唔響度喇，但係響2010年6月24號，詩書街部門就響以前倫文敘故居嘅北邊重新起咗呢個廣場，而呢個廣場到咗2010年12月1號就落成重開放咗。

附近嘅車站
-----

* 1號線：西門口站
* 巴士：西門口（中山六路）站

註
-

1. ↑  伦文叙广场明天落成揭幕 有请街坊见证 互聯網檔案館嘅歸檔，歸檔日期2020年3月15號，. 廣州本地寶 喺2010-11-30搵到
2. ↑  伦文叙故居建广场[*失咗效嘅鏈*] 南方電視臺TVS2
3. ↑  西门口6月建成伦文叙广场 互聯網檔案館嘅歸檔，歸檔日期2016年3月5號，. 21CN
**希爾達·波曼·憋蘭**（Hilde Boman-Behram；1905年10月18號—2001年9月24號），出世名**希爾達·叟佛**（Hilde Sofer），以藝名**希爾達·賀嘉**（Hilde Holger）而知名，系一位表現派嘅舞蹈家、作舞者同舞老師，其開闊性相容嘞。殘障嘅舞人士（physically integrated dance）作品喺現代舞轉化。

家庭
--

賀嘉嚟自于一個猶太教改革派家庭。佢于1905年出世，系阿爾弗雷德同俄利斯·叟佛·壅曳伯嘅女。佢老窦系寫詩，于1908年過咗身。佢阿爺系畀奧地利法院做鞋嘅。

德國納粹入侵奧地利之後，賀嘉喺1939年逃離維也納，但由于當時英國未准許佢入境，佢去印度。喺孟買佢邂逅咗同種療南無佬同藝術粉絲亞德使爾·卡瓦基·波曼·憋蘭（Adershir Kavershir Boman-Behram)，並唔關佢喺1940年結婚啦。佢阿媽，繼父，姊妹同十四名家人員遭到納粹大屠殺滅亡。

希爾達·賀嘉有兩個仔。第一個仔于1946年喺印度出世，個女個名叫皮裏馬維亞·波曼·憋蘭（Primavera Boman-Behram）。佢喺紐約成為一個嘅舞蹈家，雕刻家同珠寶設計師。1948年厚格同屋企人移民去咗英國。佢第二個仔名叫大流安士·波曼忍得蘭（Darius Boman-Behram），于1949年出世。佢有唐氏綜合症，呢啓發賀嘉開始咗與殘障人士嘅合作。

事業
--

希爾達·賀嘉六歲開始跳舞。嗰陣嘅佢因為太細個而唔加舞學院，咪佢就加咗舞團。年滿十歲嗰陣佢加咗鮑登維沙芭蕾舞團並隨團遊曆咗歐洲，呢個芭蕾舞團系由格特魯德·鮑登維沙（Gertrud Bodenwieser）成立嘅。佢哋系艾莎道拉·鄧肯（Isadora Duncan）同露絲·聖·丹尼斯（Ruth St. Denis）嘅擁趸。格特魯德·鮑登維沙系賀嘉嘅老師都系佢朋友。十八歲嗰陣賀嘉首次喺維也納表演單人舞。後來佢成立自己嘅希爾達·賀嘉舞團，都成立兒童舞團。

由于佢對舞嘅熱愛，賀嘉于1926年喺維也納市中心拉提波宮成立名為「新舞動作藝術學院"嘅舞學校。

1938年3月12號阿道夫·希特勒嘅納粹德國出兵去奧地利，並頒布統治奧地利國嘅法律，嗰時猶太人演出系受到禁止嘅。佢受朋友查理·配塔撤（Charles Petrach）嘅幫助喺逃離奧地利。佢決定到印度去，因為嗰度嘅藝術對當時嘅西方人嚟講系好引人注目嘅。

喺印度賀嘉得到機會將新嘅體會融入佢做嘢，尤其系印度舞嘅手部動作。喺印度古典舞上有三百幾種手部動作，用于表達生命與自然。1941年賀嘉喺孟買成立新嘅舞學校，佢冇偏見嘅收受咗嚟自各種族、宗教同國籍嘅營員。好似喺維也納時一樣，賀嘉再次共咗翻嘅藝能界。佢朋友包出名嘅印度嘅舞蹈家蘭·夠帕勒（Ram Gopal），佢都喺賀嘉嘅舞學校教舞。由於1948年爆發嘅印巴分治同穆斯林同印度教人之間嘅暴力升賀嘉再次移民，今次去到英國。

佢去咗英國之後先幾個月，就參加咗新嘅劇院同公園表演嘅舞團。佢再次成立一間新嘅舞學校，名叫"希爾達·賀嘉現代舞學校"並仍然忠于一個優秀舞者要身心合一嘅教學風格。佢喺倫敦嘅突破系1951年嘅首次公演受卡米爾·聖桑（Camille Saint-Saens）啓發嘅‘喺海域下’。作品受到佢所經曆同教學過嘅城市同國家嘅好大影響。1972年佢表演喇‘抗洪嘅人’，關於中國共産黨路易·艾黎（Rewi Alley）嘅生活。1975年嘅‘岩畫’寓意咗倫敦藝術同文化嘅影響。1983年嘅‘阿帕撒拉斯’系有關探索印度嘅經曆。1983年賀嘉返咗印度，喺度佢喺屙持呢·山卡（Sachin Shankar）帶領嘅大型舞團做編舞。

賀嘉尤其為佢同殘障人士。嘅合作覺得牙擦。佢創建咗一種舞療法，等同佢個仔大流安士一樣有唐氏綜合症嘅低能兒童可以得到益處。喺1968年，賀嘉系第一位同有嚴重學習阻滯嘅少兒企喺擂台嘅編舞，呢個舞表演名叫‘向光’，襯愛德華·格裏格（Edvard Grieg）嘅音樂喺薩德勒斯威爾斯表演。佢嘅相容咗殘障人士。嘅舞第一次表演之一。

畢生事業
----

希爾達·賀嘉畀三代編舞同舞者留低咗深遠嘅影響。佢教學嘅標准好高，唔怕冒險，佢學生們都好鍾意佢教學方式。佢摅誠又無偏見嘅接受學生，尤其系有智力缺陷嘅學生。賀嘉嘅一位學生，渦副崗·斯坦格（Wolfgang Stange）延續咗佢同殘障同有唐氏綜合症同自閉症學生嘅合作。斯坦格、身智同專業人士。殘障人士。創立咗AMICI歌舞劇院集團。佢系英國第一個相容咗殘障人士。嘅舞集團。斯坦格講賀嘉通過佢作品表演教咗畀佢正直同老實。佢喺維也納奧德翁劇院為榮譽紀念佢導師厚格表演喇其舞作品。通過呢啲喺維也納國家芭蕾舞劇院嘅表演，佢話佢好開心可以同有嚴重學習阻滯嘅啲人一齊合作。呢啲演出都受到就拍爛曬歡迎。

喺佢晚年，賀嘉仍喺佢居住超過五十多年嘅倫敦卡姆登地下層舞工作室繼續教授舞堂。佢學生包林賽·肯普（Lindsay Kemp），利茲·阿格斯（Liz Aggiss），簡·阿舍（Jane Asher），羅伊斯頓·瑪勒登（Royston Maldoom），卡爾·坎貝爾（Carl Campbell）同傑奎琳·華爾茲（Jacqueline Waltz）。

參考
--

* （英文）

文學
--

* Denny Hirschbach, Rick Takvorian (Hg.): Die Kraft des Tanzes. Hilde Holger. Wien.Bombay.London.Bremen: Zeichen + Spuren 1990. ISBN 3-924588-19-8 （德文）

出面網頁
----

* 女人猶太人百科全書網站 （英文）
* Leslie Horvitz: 希爾達·賀嘉傳記 （英文）
**場論**係數學入面嘅一個分支，研究場嘅數學性質。場係一個數學結構，入面可以做加、減、乘、除呢四種數學運算。

歷史
--

場嘅概念，早係阿貝爾同伽羅華研究解方程嗰陣已經隱含哋出現咗。

1871年，戴德金引入咗「體」(德文：*Körper*) 呢個術語，指嘅係一啲由實數或複數組成嘅集合，呢啲集喺四則運算之下係封閉嘅。

1881年，Kronecker定義咗一樣嘢叫做「Rationalitätsbereich」，大約可以譯做「有理域」，其實用而家嘅術語嚟講，就係有理函數場。

1893年，Weber首次比出一個抽象場嘅定義；同年，Moore引入咗英文 *Field* 呢個術語。

1910年，Steinitz 發佈咗佢篇論文，名爲 *Algebraische Theorie der Körper* （德文：場嘅代數理論），呢篇論文影響深遠，佢用公理嚟研究場嘅唔同性質，亦都定義咗好多場論入面重要嘅概念，例如質場、完美場同埋擴張場嘅超越次數等等。

至於伽羅華，雖然係佢嘅年代係無場呢個概念，但係佢被譽爲第一個數學家連接起羣論同場論，而其實，要去到 1928 至 1942 年，先至由 Emil Artin 第一個去詳細研究羣同場之間嘅關係。

介紹
--

場係代數入面好重要嘅概念，因爲佢推廣咗有理數、實數同埋複數等等數字系統嘅概念。當中最重要嘅係，加法同乘法嘅結合性質、交換性質，同埋乘法分配性質都保留咗。場亦都喺唔同嘅數學領域出現，可以睇吓下面嘅例子。

係抽象代數發展嘅初期，場嘅定義係唔要求乘法交換嘅，而宜家叫「場」嘅數學結構，當時叫做「交換場」或者「有理域」，係宜家嘅用法入面，場係一定交換嘅；符合除咗乘法交換律以外所有性質嘅數學結構叫做除法環，有啲人亦都會叫佢做非交換場。係法文入面，場叫做 *corps* ，而德文入面，場叫做 *Körper*。正因爲場嘅德文係 K 字頭，宜家通常都會用 {\displaystyle \mathbb {K} } 或者 *k* 嚟表示一個場。場呢個概念最開頭係用嚟證明，五次方或以上嘅多項式係無公式解。

場嘅擴展
----

內文：場擴展
一個場 *k* 嘅擴展其實就係一個大啲嘅場 *K*，個 *K* 裝住個 *k* 作爲佢嘅子場。場擴展可以再根據擴展嘅性質再作分類，例如代數擴展就係指大場 *K* 入面每一個元素都係細場 *k* 係數嘅多項式嘅解，相反嘅就叫做超越擴展。伽華理論嘅目的就係研究場嘅代數擴展。

場嘅閉包
----

畀一個場 *k*，可以定義幾種唔同嘅閉包，例如代數閉包、可分閉包等等。佢哋最核心嘅諗頭都係一樣嘅：假設 P 係一個擴張場嘅性質（例如代數封閉、可分等等），咁 k 嘅一個 P-閉包就係一個場 K，佢係 k 嘅一個擴張場，有 P 呢一個性質，同時佢係最細嘅，意思啫係其他有 P 呢個性質嘅擴張場都裝咗喺 K 入面。例如，假設 P(K) 性質係指「所有喺 K[t] 入面嘅非常數多項式喺 K 入面都有解」，咁 P-閉包其實正正就係代數閉包。一般嚟講， 如果一個場 k 嘅 P-閉包係存在嘅話，佢唔係唯一，但係佢哋全部都係同構嘅，只不過未必得一個同構，甚至無一個首選嘅同構。

應用
--

向量同埋矩陣嘅定義入面會用到場，而呢兩個都係綫性代數入面基本嘅概念。數論、伽華理論同埋編碼理論都會用到有限場。代數幾何入面，一個幾何物體上面嘅函數場係研究幾何性質好有用嘅工具。而二元場（特徵數係2嘅場）對電腦科學好有用。

睇埋
--

* 場 (數學)
* 環 (代數)
* 向量空間

攷
-

* R.B.J.T. Allenby (1991). *Rings, Fields and Groups*. Butterworth-Heinemann. ISBN 0-340-54440-6.
* T.S. Blyth and E.F. Robertson (1985). *Groups, rings and fields: Algebra through practice, Book 3*. Cambridge University Press. ISBN 0-521-27288-2.
* T.S. Blyth and E.F. Robertson (1985). *Rings, fields and modules: Algebra through practice, Book 6*. Cambridge University Press. ISBN 0-521-27291-2.

| * 睇
* 傾
* 改
現代數學同數學各領域 |
| --- |
| 純粹同應用數學 · 數學史 · 數學之美 |
| 數學證明 | 
* 直接證明
* 數學歸納法
* 否定證明
* 反證法
* 構造法
* 分類證明

 |  |
| 數學基礎 | 
* 數學哲學
* 數學邏輯
* 範疇論
* 集合論
* 類型論
* 資訊理論
* 數學符號
* 數學物體

 |
| 數論 | 
* 數（質數）
* 算術
* 代數數論
* 解析數論

 |
| 代數學 | 
* 基本代數
* 線性代數（多重）
* 抽象代數（交換代數 · 羣論 · 伽華理論）
* 場論
* 泛代數
* 同調代數

 |
| 幾何學 | 
* 歐幾里得幾何
* 代數幾何
* 解析幾何
* 微分幾何
* 離散幾何
* 拓撲學（代數拓撲）

 |
| 數學分析 | 
* 微積分
* 微分方程
* 實分析同複分析
* 測度
* 諧波分析
* 泛函分析

 |
| 離散數學 | 
* 組合數學
* 圖論
* 序理論
* 博弈論

 |
| 應用數學 | 

|  |
| --- |
| 
* 數理物理學
* 數理化學
* 數理生物學
* 數理心理學
* 數理社會學
* 控制理論

 |
| 　決策論 | 
* 概率論同統計學
* 數理經濟學
* 運籌學
* 數理金融學

 |

 |
| 運算數學 | 
* 電腦科學
* 運算理論
* 數值分析
* 最佳化
* 電腦代數

 |
| 拉雜相關 | 
* 邏輯
* 理論電腦科學
* 哲學（古希臘哲學 · 理性主義）
* 科學（形式 · 系統）
* 科技
* 藝術
* 樂理

 |
|  **數學主題** · 數學類 |
《**We Are Ready**》係首中文歌，係2008年北京奧運會組委會喺2007年8月為咗迎合奧運會倒數一周年而整出來嘅歌曲。

中文意思係「我哋已經做好準備」，加埋用英文做歌名亦都特登顯出向世界宣告嘅意義，表示主辦單位已經準備好奧運會嘅來臨。歌曲將會喺中國同埋世界各地放。

呢次嘅合唱歌請咗來自香港、中國大陸、台灣三個地方133個歌手，香港方面有譚詠麟、李克勤、陳奕迅、梁詠琪、容祖兒同埋古巨基，中國大陸方面有黃曉明、李宇春同埋周筆暢等，而台灣方面就有蕭亞軒、游鴻明同埋黃大煒等，有人話呢個係廿幾年來參加歌手最多嘅一次大合唱。

整呢首歌曲嘅人有統籌嘅李再唐，作曲嘅金培達同埋填詞嘅陳少琪，佢哋三個之前已經合作過香港特別行政區成立十周年紀念嘅主題曲《始終有你》。三個人話只係用咗18個鐘就寫完曲詞，而最特別嘅地方係統籌李再唐提議加插咗永樂大鐘嘅鐘聲做前奏，增加咗呢首歌嘅中國色彩。

2007年，中國第一顆探月衞星嫦娥一號裏面，亦特登用呢首歌搭載。

到咗2008年，香港電台攞咗2008年北京奧運會組委會授權，喺1月1號同埋25號製作同埋發佈咗呢首歌嘅英文版同粵語版。

參攷
--

* 
* 


|  |  |
| --- | --- |
| Stub icon | 呢篇歌嘅文係楔位文。歡迎幫維基百科擴寫佢。睇 • 論 • 改 • 歷 |
**九同章**（粵拼：gau2 tung4 zoeng1），全稱係**九同章絲綢商店**、**九同章棉布商店**，原係廣東省廣州市內嘅一家知名紡織品商家，喺光緒31年（1905年）創立，早期為廣州人帶來咗江浙嘅絲綢產品。九同章品牌宜家由**廣州市綸章商貿有限公司**（前身廣州市紡織品公司）持有，綸章、信孚等幾個老品牌亦畀呢個公司持有。

光緒三十一年（1905）創立初名**九同章綢緞店**，初設喺惠愛街（現中山五路）。到咗1928年鋪頭做唔落，九同章連招牌鋪位，頂手畀曬梁志生同歸僑同鄉梁仁軒、梁鎮南等人，跟著九同章就慢慢聲名鵲起。1930年陣九同章搬咗去高第街，擴大埋經營。1930年代初絲綢行業都係用紙張來包裝商品，而九同章就用咗厚牛皮紙做成手挽紙袋，兩面印埋舖頭名、地址等等。除咗做絲綢布匹生意，兼做加工西服、出租男女結婚禮服、婚喪喜帳同祭帳。中日戰爭廣州淪陷期間，梁志生將生意移咗去香港，到1950年代初期，「九同章」先後共有過四間鋪，包括咗廣州高第街嘅九同章、廣州上下九嘅**同章**、上海嘅**永章**，同埋香港嘅**老九章**。

1956～1958年畀公私合營，昌第、華章等30幾間棉布鋪先後入埋九同章，合成咗**公私合營九同章棉布商店**，做絲綢、棉布、床上用品等生意。九同章公私合營後，成咗**廣州市紡織品公司**屬下嘅單位，九同章東主梁志生試過將啲資本轉入華僑投資公司，重被安排過到**廣州市絲綢公司**工作。文革期間，九同章改名成**為民棉布商店**，到1976年先至恢復返九同章嘅招牌。

參考
--

1. ↑  〈九同章丝绸商店:浮云散、朱颜改，往事还是如烟〉. 廣州圖書館. 2007-11-19. 原著喺2019-02-21歸檔.
2. ↑  〈九同章胜算〉. 越秀商业老字号. 原著喺2019年2月21號歸檔.
3. ↑  廣州市志·商業·日用工業品
**九二共識**係一個應用喺台海關係入面嘅術語，但係佢嘅意思人言人殊，唔同人都有唔同解釋。

歷史
--

1992年，中國國民黨同中國共產黨喺香港舉行「香港會談」，但係會談結束之後當時根本就冇任何共識。

1999年，當時係中華民國總統嘅李登輝提出「特殊國與國關係」嚟定義中華民國（台灣）同中華人民共和國（大陸）嘅關係。當時大陸海協會副會長唐樹備為咗反制李登輝，就話1992年嘅香港會談雙方係有咗同一個中國嘅共識。

到2000年，中華民國政權交替，陸委會主委蘇起第一次將「九二共識」同「一個中國，各自表述」掛鈎，九二共識呢一個名詞第一次出現。後來喺2006年，蘇起先至承認九二共識係佢自己老吹嘅。

2005年，國民黨嘅連戰走去訪問大陸之後，國民黨同共產黨出聲明話會一齊推動九二共識。呢次亦都會係共產黨嗰邊，第一次用到「九二共識」呢個詞。

2008年之後，國民黨嘅馬英九上台，九二共識正式確立，兩地簽訂嘅ECFA同埋之後嘅馬習會，被認為係九二共識入面最大嘅成功。

意思
--

由於九二共識出現嘅過程有爭議，兩岸唔同嘅人對於「九二共識」嘅理解都有好大落差：

中國國民黨主流認為九二共識係：「一個中國，各自表述」，台灣同大陸都喺一個中國入面，不過台灣承認嘅係中華民國，大陸承認嘅係中華人民共和國。

民主進步黨、台灣團結聯盟等等嘅泛綠政黨就話所謂嘅「九二共識」根本係假嘅，冇出現過。1992年只係出現過會談，但係冇共識。

中國共產黨就話九二共識係：「堅持一中原則，謀求國家統一」。相比國民黨嘅理解，共產黨嘅演繹對九二共識更加嚴格。同時又話「根據台灣加入嘅國際組織嘅性質，要以中華人民共和國政府可以接受嘅方式作出安排」，即係台灣參與國際組織嘅生殺大權會由中國共產黨控制。2019年1月2日，中共中央總書記習近平公開表明九二共識同兩岸統一之間嘅關係，提出「習五點」。

1. ↑  〈"習五點"係北京對台政策嘅重要分水嶺〉. 《法國國際廣播電台》 (香港中文). 2019-01-10. 喺2020-04-05搵到.
呢篇文講日本四大島之中嘅九州。搵緊中國嘅九州嘅話，請睇〈**九州 (中國)**〉。

|  |
| --- |
| **九州**的數據 |
| 本島7縣（琉球群島除外）合計 |
| 面積 | **39,807.72**km² |
| 總人口 | **13,231,276**人（2005年3月31日） |
| 人口密度 | **332.38**人／km²（2005年3月31日）
 |

九州
九州地方行政區域圖  
（唔包含部分離島同沖繩縣）
**九州**（**きゅうしゅう，Kyushu**）係喺日本西南面嘅島，包括九州本島上嘅大分縣、宮崎縣、福岡縣、佐賀縣、長崎縣（含五島列島同埋對馬島）、熊本縣同鹿兒島縣（包含大隅諸島同奄美群島）等 7 個縣同埋外島嘅沖繩縣，人口大概有 1478 萬人（2003年），面積約 44400 平方公里，係日本目前高科技產業嘅主要集散地。

九州本島係日本第三大島，面積 36636 平方公里（2004年），同 35980 平方公里嘅台灣差唔多大，僅次於本州同北海道，比四國大。

地理
--

### 位置同範圍

九州位處北緯 30° 至 35° 之間嘅日本群島西南面，九州島北面嘅關門海峽將九州同本州分隔開，而東北面就俾豐予海峽將佢同四國所分隔。

### 地質面貌

由於成個日本群島位處歐亞大陸板塊同菲律賓板塊之間，呢兩個活躍板塊嘅活動令九州以至全日本嘅地形顯得破碎。九州嘅海岸線曲折多彎，聚集咗唔少零碎嘅島，成個島嘅河大都比較短、多山而少平地；而中部嘅熊本縣更係世界上最大嘅火山口阿蘇火山所在地。

### 天氣

由於受到海洋嘅氣候調節，除咗九州本島南部嘅鹿兒島縣同屬於外島嘅沖繩縣因緯度較低而形成季風型亞熱帶森林氣候之外，其餘大部分地方都係屬於季風型溫帶闊葉林氣候。全年四季分明，好似鹿兒島縣全年最低溫度係（1月）平均7℃，而最高温度就係（7月）平均27℃。雨量充足，全年平均降雨大約1000 至 2000 毫米。每年8月至10月期間比較容易受到西北太平洋嘅熱帶氣旋侵襲。

史
-

古代日本人叫九州做「筑紫島」（つくししま）。古代嘅九州可以劃分為9 國，九州呢個名就係咁嚟；呢啲古代嘅省份係：

* 筑前國（即福岡縣）
* 筑後國（即福岡縣）
* 肥前國（即佐賀縣，長崎縣）
* 肥後國（即熊本縣）
* 豐前國（即福岡縣，大分縣）
* 豐後國（即大分縣）
* 日向國（即宫崎縣）
* 大隅國（即鹿兒島縣東部）
* 薩摩國（即鹿兒島縣西部）

1871年明治天皇廢晒呢嘅舊政區，並設立新嘅縣份（*睇廢藩置縣*）。

經濟
--

主要嘅農產品有稻米、茶、煙草、甘薯同大豆；絲亦都被廣泛生產。另外九州以種類繁多嘅日本瓷器聞名。重工業主要集中喺北部嘅北九州同大分一帶，主要係化學同金屬加工。

九州最大城市係福岡市，佢係一個港口兼主要嘅重工業中心。北九州市亦係一個工業中心。長崎係島上主要嘅港口。

教育
--

九州嘅大學包括：久留米大學、九州大學、長崎大學、熊本大學、鹿兒島大學、大分大學、宮崎大學等等。

運動
--

棒球隊 - 福岡軟銀鷹隊

睇埋
--

|  |  |
| --- | --- |
|  | 維基同享有多媒體嘅嘢：**Kyushu** |

* 屋久島

| * 睇
* 傾
* 改
日本都道府縣 |
| --- |
| 北海道 | 北海道 |
| 東北地方 | 青森縣 | 岩手縣 | 宮城縣 | 秋田縣 | 山形縣 | 福島縣 |
| 關東地方 | 茨城縣 | 栃木縣 | 群馬縣 | 埼玉縣 | 千葉縣 | 東京都 | 神奈川縣 |
| 中部地方 | 新潟縣 | 富山縣 | 石川縣 | 福井縣 | 山梨縣 | 長野縣 | 岐阜縣 | 靜岡縣 | 愛知縣 |
| 近畿地方 | 三重縣 | 滋賀縣 | 京都府 | 大阪府 | 兵庫縣 | 奈良縣 | 和歌山縣 |
| 中國地方 | 鳥取縣 | 島根縣 | 岡山縣 | 廣島縣 | 山口縣 |
| 四國地方 | 德島縣 | 香川縣 | 愛媛縣 | 高知縣 |
| 九州地方 | 福岡縣 | 佐賀縣 | 長崎縣 | 熊本縣 | 大分縣 | 宮崎縣 | 鹿兒島縣 | 沖繩縣 |
座標: 23°03′35″N 113°19′18″E﻿ / ﻿23.0596732°N 113.3217219°E﻿ / 23.0596732; 113.3217219

**九世敦睦祠**，原名**衞氏宗祠**，堂號**敦睦**，喺廣州市海珠區瀝滘村水基坊，係番禺瀝滘衞氏九世祖嘅祠堂。明朝嘉靖十六年（1537年）起，歷時三十年落成，係瀝滘衞氏最早起嘅一間祠堂。1951年起耐火材料廠拆咗。

建築
--

三間五沓。佔地四畝。成間祠堂有七十四條石柱、二十六條木柱。

中路**頭門**門額寫「衞氏宗祠」，落款係「進士蒲凝重題」，門聯係「屏印拱南開地脈瀝溪廟貌常新 本支奕世毓人文淇澳家聲有赫」 落款係「知南海縣事武昌周文爲門人呂仲宗祠書」。左右有楹廊，由角道入儀門。

**儀門**係棟牌坊，上高寫「淇水流芳」，落款係「都御史吳章書」；兩便嘅聯係「庭前古木森森列 檻外晴江派派長」，落款係「七代孫懋材頓首書」。再入係**拜亭**，有兩樖柏樹。

第三沓**享親堂**左右有楹廊，由角道入係大堂。

第四沓大堂**敦睦堂**，上高寫「敦睦」，落款係「都御史吳章書」；兩便嘅聯係「勤儉貽謀裕後昆而繩繩永爾 詩書接武光令緒而世世引之」，落款係「七代孫呂仲頓首書」。有前偏兩間。由角道入係後寢。

**後寢**闊三間，上高寫「妥先靈」，落款係「八代孫從化訓導一棟頓首書」；兩便嘅聯係「室以內儼居處笑語如生如存 堂以外脩禴祀烝嘗不疏不數」。中間奉九世祖克信神主，右間奉十世祖永昌神主，左間奉十一世祖新、璿、賝神主。

攷
-

* 衞宗正、衞鎔. 《衞氏族譜六卷》.

| * 睇
* 傾
* 改
廣州瀝滘祠堂群 |
| --- |
| 衞氏 | 

|  |  |
| --- | --- |
| 尚存 | 大宗祠 · 明湮祠 · 永思祠 · 大夫祠 · 心和祠 · 志宇祠 · 石崖祠 · 義所祠 · 崌崍祠 · 誠齋祠 · 麗溟祠 ·  芝喦祠 |
| 無咗 | 敦睦祠 · 玉溪祠 · 西樵祠 · 存著祠 · 怡穀祠 · 承德祠 · 東漁祠 · 孔材祠 · 肖軒祠 · 敬梅祠 · 南波祠 · 曉川祠 · 豪石祠 · 世泌祠 · 廣居祠 · 石室祠 · 鳳伍祠 · 可翁祠 · 海翁祠 |

 |
| 羅氏 | 

|  |  |
| --- | --- |
| 無咗 | 榮恩祠 · 玉波祠 |

 |
**談錫永**，筆名**王亭之**，係香港嘅佛學家同埋專欄作家，亦係紫微斗數、玄空風水同埋中國畫嘅專家。而家已經移居加拿大多倫多。

談錫永係廣東南海鑲白旗世家子弟，自細就已經熟習琴棋書畫、醫卜星相、西派道家諸學，亦有研究子平八字、易理。佢有同紫微斗數嘅中州派劉惠蒼師父學過嘢，得到佢嘅真傳，重將紫微斗數喺香港發揚光大。一方面，佢收咗40個門徒，成立咗紫微斗數學會，從事學術性嘅研究；另一方面，佢亦喺《明報》嘅專欄同佢嘅著作入面指出當時喺香港流傳嘅各種關於紫微斗數嘅問題同埋錯誤或者流弊。

佢喺佛學方面亦有好深嘅造詣，並且為佛教聯會撰寫多本有關佛教基本要義嘅書。28歲因為機緣關係加入金剛乘學會，跟隨劉銳之上師同埋佢上師敦珠仁波切修習藏傳佛教。38歲得阿闍梨位，法名**無畏金剛**。後尾成立咗密乘佛學會，翻譯寧瑪派經書。

不過，一般市民對談錫永嘅另一個身份「王亭之」更加熟悉，原因係王亭之喺1980年代喺學校同知識份子都鍾意睇嘅《明報》副刊撰寫專欄《因話提話》十幾年，有一班固定嘅讀者。響呢個專欄，王亭之成日都批評時弊，寫過「粵語正音問題」，以及當時香港政制發展嘅問題等等。移居加拿大之後，繼續喺《星島日報》加東同加西版寫專欄。

佢反對何文匯（重叫佢做蛋頭嚟諷刺佢）提倡嘅粵語正音，重因為噉而成立咗粵語文化傳播協會。

作品一覽
----

* 《廣府話救亡》
* 佛學
	+ 《佛家經論導讀叢書》：
	+ 《甯瑪派叢書》：
	+ 《大中觀系列》：《四重緣起深般若》、《心經內義究竟義》、《聖入無分別總持經對勘及研究》、《入楞伽經梵本新譯》、《寶性論梵本新譯》、《如來藏論集》
	+ 《談錫永作品集》：
	+ 《摩登女》(故事集)
* 術數
	+ 《風水平談》
	+ 《中州派玄空學》
	+ 《中州派風水年鑑（1996年）》
	+ 《談斗數與玄空》
	+ 《地理辨正真訣》
	+ 《心眼指要真解》
	+ 《中州派玄空形學》- 阮文良、談若樨合著
	+ 《安星法及推斷實例》
	+ 《中州派紫微斗數講義練習題》
	+ 《中州派紫微斗數講義》
	+ 《中州派紫微斗數高級教義》
	+ 《太微賦與形性賦》- 博益
	+ 《八喜樓鈔本古訣與斗數格局》- 博益
	+ 《骨髓賦與女命骨髓賦》- 博益
	+ 《斗數零談》- 博益
	+ 《陸斌兆紫微斗數講義》- 博益
	+ 《談星》- 博益
	+ 《王亭之談斗數》

出面網頁
----

* 金剛乘學會
* 密乘佛學會
* 王亭之閒談
* 王亭之談廣府文化
* 〈《廣府話救亡》審閱報告〉
* 〈《廣府話救亡》繆誤舉述〉
* 粵語文化傳播協會
**佐治俾士**（英文：**George Piercy, Junior**）係英國裔香港教育家，香港拔萃男書院嘅第二任校長，喺廣東廣州出世。家陣拔萃男書院嘅校名「拔萃」就係「俾士」嘅諧音。因為響嗰個時代，學校，尤其係名校，嘅中文名通常係校長個名嘅譯名，所以拔萃男書院嗰陣時叫「俾士書院」，後來拔萃校方覺得俾士個名唔好聽，所以轉做「拔萃」。

俾士個老豆都係叫佐治俾士（Rev. George Piercy），佢係一個牧師。因為俾士同佢老豆撞名，所以俾士又叫細俾士（George Piercy Junior）。俾士其中一隻腳係瘸嘅。

俾士做校長嗰陣，拔萃男書院發展速度超快，學生數量多咗好多。

為咗紀念俾士，拔萃男書院成立咗**俾士社**（Piercy House），俾士社嘅代表顏色係深藍色。

| * 睇
* 傾
* 改
香港拔萃男書院校長 |
| --- |
| 主分類 |
| 19世紀 | 雅瑟（W. M. B. Arthur） → 俾士（G. Piercy） |
| 20世紀 | 俾士（G. Piercy） → 費瑟士東（W. T. Featherstone） → 舒展（C. B. R. Sargent） → 葛賓（G. A. Goodban） → *張奧偉（O. V. Cheung）*  → *蒙斯（B. J. Monks）*1  → 施玉麒（Canon G. She） → 郭慎墀 （S. J. Lowcock） → 黎澤倫（J. Lai） |
| 21世紀 | 張灼祥（T. Chang） → **鄭基恩**2（R. K. Y. Cheng） |
| 註：1、*斜體*代表代理校長 2、**粗體**代表而家嘅校長 |



  


|  |  |
| --- | --- |
|  | 呢篇同香港人相關係楔位文。歡迎幫維基百科擴寫佢。睇 • 論 • 改 • 歷 |
**王俊彥**（英文：**Chris Wong** ，1990年11月10號—）係前香港新聞從業員，而家已經移居英國倫敦南部薩頓。

經歷
--

王俊彥入職無綫電視前，曾經喺亞洲電視做實習記者及兼職記者，之後過檔去now新聞台做兼職記者。

佢喺2015年正式加入無綫電視做記者，然後2017年正式做無綫新聞台主播，做過高級主播，《無綫7:30 一小時新聞》、《星期日香港早晨》嘅主播同埋《新聞提要》嘅替更主播，亦做過無綫新聞澳洲、新西蘭主播，喺2021年3月23號正式離職。

2021年4月22號，佢開設個人YouTube頻道，並上傳首條影片。

2021年7月28號，佢喺個人Facebook專頁上宣佈移居英國倫敦，並喺YouTube設立專頁《各位,我係王俊彥》，分享英國生活資訊同香港政治新聞。佢離開無綫嘅時候，曾經接受訪問慨嘆話「荒誕背後無可救藥」，話喺無綫新聞部入面，無稽嘅人同事日日碰面、夜夜上演，係折磨。

參考
--

1. 1 2   YouTube上面嘅人物專訪王俊彥——【極速英國移民】前主播夫妻檔辦「小型新聞台」：離開的人責任更大
2. ↑   YouTube上面嘅《各位，我係王俊彥》x The Museum Ep.1 維多利亞 - 海港圖 20210422
3. ↑  Chris Wong 王俊彥. 〈王俊彥宣佈已移居英國倫敦〉. *Facebook*.
4. ↑  〈荒誕背後無可救藥｜王俊彥告別無綫新聞主播生涯 籲香港人珍重 (20:49) - 20210324 - SHOWBIZ〉. 《明報OL網》 (繁體中文). 喺2022-06-13搵到.

出面網頁
----

* 王俊彥嘅Instagram頁
* 王俊彥嘅YouTube頻道 Wayback Machine嘅版面存檔備份
**選舉委員會**係負責選舉事務嘅政府機構。

功能
--

### 獨立模式

喺獨立模式之下，選舉委員會獨立於行政部門，並管理自己嘅預算。設有獨立選舉委員會嘅國家包括澳洲、加拿大、印度、約旦、尼日利亞、巴基斯坦、波蘭、羅馬尼亞、南非、斯里蘭卡、泰國、英國等。喺其中一啲國家／地區之中，選舉委員會嘅獨立性喺憲法上得到保障，例如《南非憲法》第190條。

### 分支模式

分支機構模式喺選舉委員會通常稱為選舉分支機構，通常係憲法認可嘅獨立政府分支機構，佢哋嘅成員由行政或立法部門任命。設有選舉部門嘅國家包括玻利維亞、哥斯達黎加、巴拿馬、尼加拉瓜、委內瑞拉等。

### 混合模式

混合模模式有一個獨立嘅董事會嚟決定政策，但係對於執行部門嚟講，實施通常係一件事，由獨立嘅董事會嚟進行唔同程度嘅監督。設有呢種模式嘅國家包括喀麥隆、法國、德國、日本、塞內加爾、西班牙等。

### 行政模式

喺行政模式之中，選舉委員會由內閣大臣領導，係政府行政部門嘅一部分，可能包括地方政府機構，作為中央機構嘅代理人。設有呢種模式嘅國家／地區包括丹麥、新加坡、瑞典、瑞士、突尼斯等。喺美國，聯邦、州同地方辦事處嘅選舉由每個州政府嘅行政部門進行管理，例如佛羅里達州嘅選舉委員會。

### 司法模式

喺司法模式之中，選舉委員會由特別的「選舉法院」密切監督並最終負責。設有呢種模式嘅國家包括阿根廷、巴西、墨西哥等。

一覽
--

| 主權國家/地區 | 選舉機構 | 政治體制 | 中央政府/地方政府 | 國旗/區旗 | 國徽/區徽 | 選舉地區 |
| --- | --- | --- | --- | --- | --- | --- |
|  中華民國（臺灣） | 中華民國中央選舉委員會 | 半總統制立憲共和制 | 中華民國政府 |  |  | 中華民國實際控制區域 |
|  香港 | 香港選舉管理委員會 | 特別行政區 | 香港特別行政區政府 |  |  | 香港特別行政區 |
| 澳門 澳門 | 澳門選舉委員會 | 特別行政區 | 澳門特別行政區政府 |  |  | 澳門特別行政區 |
| 馬來西亞 馬來西亞 | 馬來西亞選舉委員會 | 議會制君主立憲 | 馬來西亞政府 |  |  | 馬來西亞 |
| 俄羅斯 俄羅斯 | 俄羅斯中央選舉委員會 | 聯邦制 | 俄羅斯聯邦政府 |  |  | 俄羅斯聯邦主體 |
| 澳洲 澳洲 | 澳洲選舉委員會 | 聯邦制君主立憲制 | 澳洲政府 |  |  | 澳大利亚 |
| 美國 美國 | 聯邦選舉委員會（美國） | 聯邦制總統制 | 美國政府 |  |  | 美國領土 |
| 日本 日本 | 選舉管理委員會（日本） | 君主立憲制 | 日本國政府 |  |  | 日本群島 |
| 韓國 韓國 | 中央選舉管理委員會（韓國） | 總統制立憲共和制 | 大韓民國政府 |  |  | 大韓民國實際控制區域 |
|  南非 | 南非選舉委員會 | 議會制 | 南非政府 |  |  | 南非 |

其他同名組織
------

香港嘅選舉委員會雖然都叫「選舉委員會」，但同上述嘅職能無關。
"摔角手" -古典摔角-
**摔角**，中國大陸叫**摔跤**，係古希臘發展出嚟嘅一種運動項目，根據希臘神話嘅傳說記載，摔角係由英雄德修斯（Theseus）所創。

摔角可以分為古典式；又稱為希臘羅馬式（Greco-Roman wrestling），同埋自由式（freestyle wrestling）兩種。

乜嘢係摔角？
------

狗仔或者貓仔有啲好似打交咁樣嘅嬉戲，但係呢種咁樣嘅嬉戲，雙方都唔會傷害對方，而呢一種咁樣形式嘅打交，其實已經係一種動物版本嘅摔角。

而人類嘅摔角最初係由祭神儀式開始，因為係格鬥技關係，總畀人覺得係啲打打殺殺嘅嘢，但係喺人類歷史入面，摔角從來未曾試過作為廝殺用途。

簡史
--

喺無乜娛樂嘅古代社會，人類一直用呢種角力運動嚟嬉戲，玩玩吓越玩越刁鑽，結果就不斷諗出各種技術同玩法，摔角就係咁誕生。所以，摔角原本就係一種唔會傷害對方身體嘅角力格鬥遊戲，而唔係以殺死或傷害對方為目的嘅戰爭式格鬥。喺古代嘅奧林匹克運動會入面，摔角一早就係正式嘅項目。喺希臘設有稱為"競技場"嘅年青人修練場，喺嗰度進行摔角同社會教育，因為咁樣，所以摔角對古希臘人嚟講，亦係一種教育手段。

人類赤裸身體，互相競賽「心」、「身」同「技術」 嘅簡單運動－摔角，喺人類文化發展中一直扮演住重要一環，唔理喺乜嘢時代，摔角手都零捨受人尊敬，咁除咗因為摔角手曾經係宗教儀式一部份，同時亦因為摔角手係集「心」、「體」、「技術」三者合一嘅卓越強者，摔角手所呈現畀世人嘅係一種具人性魅力嘅人物。

一般運動形式入面，會有包括殘留狩獵形態嘅運動好似足球、欖球，或者係具有宗教儀式嘅運動好似體操、跳水咁，又有比試人類體能嘅運動好似田徑。而摔角就可歸屬晒所有運動形式嘅領域，同其他運動都無嘅獨特文化性，總之，自古摔角就被認為係增長人類魅力嘅身體活動同文化。呢啲都係點解佢即使係古老運動，但今日仍然可以普及，而且發展到全世界嘅原因。

類型
--

摔角通常都係指奧林匹克項目入面嘅**業餘摔角**（Amateur Wrestling），分為古典式；又稱為希臘羅馬式（Greco-Roman wrestling），同埋自由式（freestyle wrestling）兩種。亦有純表演用嘅職業摔角，不過職業摔角同業餘摔角其實係兩樣好唔同嘅嘢嚟。

喺摔角裡面絕對唔會有拳打腳踢嘅招式，因為摔角本來就唔係一種需要傷害對手嘅格鬥，但職業摔角由於係用嚟表演，為咗增加感官剌激，所以先加入拳打腳踢嘅招式。

除咗呢幾種摔角之外，亦有喺蒙古發展出嚟嘅蒙古摔跤，蒙古摔跤又有佢一套獨特嘅技巧同規矩。

摔角入面有好多好實用嘅格鬥技巧，尤其用喺制服對手方面嘅技巧，所以喺混合格鬥界亦有好多擅長摔角嘅格鬥家，其中以一啲**關節技**（Submission）最多人用，另外摔角入面嘅一啲防衛技巧亦好適合用喺混合格鬥入面，所以摔角係武術界其實好受到重視。

規則
--

業餘摔角嘅規則比職業摔角復雜得多，用唔同嘅招式有唔同嘅攞分方法，男子摔角同女子摔角嘅規則又有分別，基本上摔角嘅目的係為咗制壓對手，意思就係制服同壓止對方嘅活動，而喺比賽上會以限時入面最先令對手兩個博頭掂地為之贏，如果喺限時入面壓制唔到對手，就會用分數定勝負，至於計分方法就會根據唔同類型嘅摔角而有唔同。

相關
--

* 業餘摔角
* 古典摔角
* 自由式摔角
* 職業摔角
* 混合格鬥